Ёш авлод тарбиясига барчамиз масъулмиз! — KUKALDOSH.UZ\n31.05.2021 / - Мақолалар\nЁш авлод тарбиясига барчамиз масъулмиз!\nЎзбек оиласи серфарзандлик, болажонлик, оилапарварлик каби ижобий хусусиятлари билан ажралиб туради. Серфарзандлик ўзбек оиласининг алоҳида белгисидир. Бизда кўп болалик оналар сони бошқа минтақалардагига нисбатан анча зиёд. Ўзбек оиласидаги болажонлик, фарзандлар ва ота-оналар ўртасидаги ўзаро ҳурмат, оилаларда турли авлод вакилларини бирга яшаши ва бирга хўжалик юритишлари, меҳнатсеварлик, саҳий ва меҳмондўстлик каби ижобий хусусиятлар олий қадрият ҳисобланади.\nФарзандларни комил инсон қилиб тарбиялаш энг муҳим вазифадир. Чунки жамият аъзоларининг яхши хулқли, ҳалол ва пок бўлишини орзу қиламиз, аммо ўша жамиятнинг келажаги бўлмиш болалар тарбияси ҳақида қайғурмасак, ниятларимиз сароблигича қолаверади.\nТарихдан маълумки, ҳар бир жамиятда ҳеч қайси бир тузум ва ҳеч қайси бир дин ёшлар таълим-тарбиясига бепарво бўлган эмас. Ислом тарихига назар солсак, ҳам динимиз ёшларга қанчалик ғамхўрлик қилганини кўрамиз. Ислом тарихини илк кунларидан бу вазифани мусулмонлар ўзларини асосий ишлари деб белгилашган. Сўзимиз исботи учун мусулмонларни Макка мушриклари билан бўлиб ўтган илк тўқнашув «Бадр» воқеъасини эслаш кифоя. Асир тушган мушрикларни озод қилиш шартларидан бири «Мадиналик ўнта болага ўқиш ва ёзишни яхши ўргатиш»-деб Пайғамбаримиз (с.а.в) белгилаб қўйдилар. Ваҳоланки, бу даврда мусулмонлар моддий томондан анчагина мушкул вазиятда эдилар. Асирларни моддий маблағлар эвазига озод қилсалар ҳам бўларди. Лекин асосий мақсад ёш авлодни билимли, саводли қилиб тарбиялаш эди.\nРасулуллоҳ саллаллоҳу алайҳи васалламнинг ҳадиси шарифларида айтилишича: “Фарзандларингизни одобли этиб тарбиялашларингиз ҳар куни бечораларга ярим соъ донни садақа қилишингиздан яхшироқдир”. (Имом Термизий).\nҲар бир ота она фарзандини солиҳ, маънавий баркамол инсон бўлиб вояга етишини орзу қилади. Ана шу орзу умидлар рўёбга чиқишида Ислом дини баён этган кўрсатмаларга амал қилиш аҳамиятлидир. Пайғамбаримиз (с.а.в) ўз ҳадислари орқали бу кўрсатмаларни баён қилган: “Фарзандларингизни итоаткорликка, қайтарилган нарсалардан сақланишга буюринглар. Ана шулар уларни дўзахдан асрайди”, деганлар (Ибн Жарир ривояти). Яна бир ҳадисда Расулуллоҳ (с.а.в): “Фарзанларингизни ҳурматланглар ва уларнинг одобини гўзал қилинглар” (Ибн Можа ривояти) деган бўлсалар, бошқа бир ҳадисда: “Ёшликда ўрганилган илм тошга ўйилган нақш кабидир”, деб марҳамат қилганлар.\nМамлакатимиз аҳолисининг 64 фоизидан зиёдини ёшлар ташкил этади. Ёш авлодни келажакда одоб-ахлоқли, илмли бўлиб етишишларига аввало кимлар масъул, деган савол туғилади. Уларнинг одоб-ахлоқи, таълим-тарбияси масъулияти уйда ота-она, ўрта ва олий ўқув юртлари ҳамда мактабларда муаллим ва устозлар зиммасидадир. Ҳақиқатда, тадбирли, зийрак ота она болаларини ибратли ҳулқ, чиройли муомала, меҳрибонлик, камтарлик, яхши насихат, тўғри йўл кўрсатиш каби воситалардан фойдаланган ҳолда тарбиялайди. Шундагина болалар эзгулик, ўзгаларга ҳурмат кўрсатиш, мехрибонлик қилиш муҳитида улғаядилар. Бундай ўғлонлар зийрак, солиҳ, вадасига вафо қилувчи, зиммасидаги масъулиятларни бажарувчи бўлиб етишади.\nЁш авлодда соғлом эътиқодни тарбиялашда оила ва оила аъзоларининг роли етакчилик қилади. Шу сабабли биз кичик ёшли ўқувчиларда эътиқод тарбиясини энг муҳим омил сифатида эътироф этамиз. Халқимиз қадим-қадимдан оилани муқаддас даргоҳ, янги авлод тарбия қилинадиган асосий тарбия ўчоғи деб билади. Фарзанд тарбиясида оиланинг ўрни катта экани халқимизнинг “Қуш уясида кўрганини қилади” деган ҳикматида ҳам ўз ифодасини топган. Соғлом эътиқодлиликни шакллантириш юртимизда асрлар давомида шаклланган ислом динида эътиқод тарбиясининг мазмунига махсус тўхталиш зарурлигини тақозо қилади. Ўқувчиларда виждонийликни тарбиялаш-соғлом эътиқодни шакллантиришнинг марказий вазифаси бўлиб, ундан мақсад ҳар бир бола ўзининг ўқувчилик, фарзандлик, ватанпарварлик, бўлажак фуқаролик бурчларини мукаммал англашига ва уларга амал қилишга, доимо ва ҳамма жойда ростгўй бўлишга, миллий одобга, ватанпарварликка, динлараро бағрикенгликка, миллий ғурурга интилиш ва унга зид ҳатти-ҳаракатни таний билиш ҳамда уларга қарши туриш, ваъда берса мукаммал бажаришга, билмаган ҳолда хато ёки гуноҳ қилса, дарҳол ўзи кечирим сўрай олишга, ёлғончилик, субутсизликни доимо, ҳамма жойда қоралашга қодирликни шакллантиришдан иборат.\nБизнинг менталитетимиз диний-миллий асосларига кўра, фарзандларни турли ноўрин нотўғри ҳатти-ҳаракатлардан сақлаш, ақл-заковатли, ор-номусли қилиб тарбиялаш оила масъуллари учун мажбуриятдир. Бу масъулиятнинг қанчалик муҳим ва юксаклигини таъкидлаб, Пайғамбаримиз (с.а.в) оила бошлиқларига қарата шундай деган эдилар: “Сизларнинг ҳар бирингиз раҳбарсиз ва ҳар бир раҳбар ўз қўл остидагиларга масъулдир”.\nХулоса қилиб шуни айтиш мумкинки, ёшлар ўртасида маънавий тарбияни янада мустаҳкамлашимиз, тарғибот-ташвиқот ишларида йигит-қизларнинг бугунги дунёқараши, билими, хабардорлик даражаси ва албатта, қизиқишлари, талаб-эҳтиёжларини тўла ҳисобга олишимиз муҳимдир. Чунки улар – миллатнинг келажаги, бугунги бунёдкорлик ишларини эртага ишонч ва эътиқод билан давом эттирадиган, янги юксак марраларни эгаллайдиган ворислардир.\nмаънавий-маърифий масалалар бўйича мудир ўринбосари


Афғон уруши фахрийлари тадбиркорлик фаолиятини бошлайди — “Qoraqalpog'iston tongi” gazetasi\nАфғон уруши фахрийлари тадбиркорлик фаолиятини бошлайди\n02.07.2019 Воқеалар, янгиликлар, хабарлар\nЎзбекистон “VETERAN” уруш фахрийлари ва ногиронлар бирлашмасининг Қорақалпоғистон бўлими ва Тадбиркорлар ва ишбилармонлар ҳаракати –Ўзбекистон Либерал-демократик партияси Қорақалпоғистон Республикаси Кенгаши билан ҳамкорликда фахрийлар учун “Меҳнатсевар оилам” дастури асосида ўқув семинари ташкил этилди.\nТадбирда Хўжайли, Кегейли, Нукус туманлари ҳамда Нукус шаҳридаги уруш фахрийлари иштирок этди.\nТадбирда афғон уруши фахрийларини 8 ой давомида тадбиркорлик йўналиши бўйича профессор-ўқитувчилар томонидан ўқитиш ҳамда тижорат банклари томонидан 25 нафар афғон уруши қатнашчиларига ўз тадбиркорлик фаолиятини йўлга қўйишлари учун ёрдам бериладиган бўлди.\n— Уруш фахрийларини ишга жойлаштириш, тадбиркорлик билан шуғулланишлари учун кўпгина имкониятлар яратилган, — дейди бирлашманинг Қорақалпоғистон бўлими раҳбари Б.Таджимов. — Бирлашманинг асосий мақсади – Ўзбекистон уруш фахрийлари, уруш ногиронлари ҳамда вафот этган ҳарбийларнинг оила аъзоларини ижтимоий ҳимоя қилиш, уларни тиббий ва маънавий соғломлаштириш ҳамда реабилитациясини таъминлашда ёрдам кўрсатишдан иборат.\nСеминарда иштирокчиларга банк томонидан бериладиган кредит турлари, кредит олишнинг қонун-қоидалари ва тадбиркорлик фаолиятига оид тушунчалар берилди.


Фирибгарлар ўзбекистонликларни алдашнинг янги усулини топишган. Улар гўёки божхона мусодара қилган молларни арзон нархда таклиф этишмоқда Ўзбекистон янгиликлари\n18 January 2022, 11:02\nЎзбекистон, Тошкент – Batafsil.uz. Фирибгарлар ўзбекистонликларни алдашнинг янги усулини топишган. Улар гўёки божхона мусодара қилган молларни арзон нархда таклиф этишмоқда. Бу ҳақда мухбиримиз хабар бермоқда.\nОдамларнинг текинга ўч эканлигига асосланган фирибгарликнинг янги усули ҳақида таниқли блогер ва рақамли хавфсизлик бўйича мутахассис Шухрат Қурбонов (Kurbanoff.net) айтиб берган.\nУнинг сўзларига кўра, Телеграмда маълум бир гуруҳ пайдо бўлиб, улар гўёки божхона мусодара қилган товарларни арзон нархларда таклиф этишмоқда. Масалан, iPhone 13 pro max саккиз миллион сўм, PlayStation 5 - уч миллион сўмга сотилади. Эҳтимол, шу учун бу каби товарларга талабгорлар кўпдир.\nЭнг қизиғи шундаки, бу гуруҳ ташкилотчилари олдиндан тўловни сўрашмайди, шунинг учун дастлаб фирибгарлик эмас, деб айтишади. Фақат курьернинг транспорт харажатларини қоплаши учун 10 минг сўм тўлаш керак.\n“Мана шунда сиз қалбаки сайтга тушиб қоласиз. Табиийки, бу сайтнинг Clickга мутлақо алоқаси йўқ. Шахсий маълумотларингизни киритишингиз биланоқ, нима бўлишини ўзингиз биласиз. Нафақат 10 минг сўм, балки картадаги ҳамма пулингиздан маҳрум бўласиз. Бир нарсани такрор ва такрор айтаман – бепул пишлоқ фақат қопқонда бўлади”, - дея таъкидлади Шухрат Қурбонов.


Тожикистон Таълим вазирлиги “Фарғона.Ру” ахборот агентлиги хабарини рад этди. Аммо жавоб берилиши керак бўлган саволлар барибир қолди - Фарғона.Ру ахборот агентлиги\n00:33 msk, 14 Июль 2020\nТожикистон Таълим вазирлиги “Фарғона.Ру” ахборот агентлиги хабарини рад этди. Аммо жавоб берилиши керак бўлган саволлар барибир қолди\n28.09.2007 22:37 msk\nТожикистонлик талабалар пахта теримида. “Азия Плюс” агентлиги сайтидан олинган фотосурат\n“Фарғона.Ру” аввал хабар қилганидек, Тожикистон таълим вазири А. Раҳмонов буйруғига биноан Хўжанд шаҳридаги Тожикистон Давлат ҳуқуқ, бизнес ва сиёсат университетининг пахта теримига мажбуран боришдан бош тортган 220 талабаси ўқишдан четлатилган, бунга расмий сабаб ўлароқ уларнинг академик қарзи борлиги кўрсатилганди. Бироқ кеча Тожикистон Таълим вазирлиги талабаларнинг оммавий равишда ўқишдан четлатилиши ҳақида “Фарғона.Ру” ёйинлаган хабарни қатъиян рад этди.\nОлийгоҳда ўқиётган 220 талабанинг ўқишдан четлатилиши ҳақидаги хабар журналистнинг уйдирмасидир. Пахта терими кампанияси бошланганидан буён университетда талабаларни ўқишдан четлатиш ҳақида биронта ҳам буйруқ чиқарилгани йўқ. Қайд этиш жоизки, 18 сентябрь куни “Фарғона.Ру” сайтида 2007 йилнинг 17 сентябрь куни ТДҲБСУ 4-курсида ўқийдиган 120 дан зиёд талаба Сўғд вилоят раисига пахта теримида иштирок этишни истамасликлари битилган ариза билан мурожаат қилганлари хусусида мақола чоп қилинганди. Бу борада вилоят ҳукумати 17 сентябрь куни ТДҲБСУ талабаларидан ҳеч қандай хат олмаганини қайд этамиз. Шунингдек, мазкур хабарга мувофиқ, пахтага теримига чиқиш муносабати билан ўз қарзларини бартараф қилишга улгурмаган талабаларнинг академик қарзлари туфайли гўё ўқишдан четлатилганлар. Бу банд бўйича академик қарзлар туфайли талабаларни ўқишдан четлатиш ҳақида ҳеч қанақа буйруқ имзоланмаганини маълум қиламиз, чунки қарздорлар учун кичик сессия талабаларнинг пахта теримида иштироки муносабати билан тўхтатиб қўйилган.\nУниверситет ректорати Тожикистон Республикаси Таълим вазирлигининг 2007 йил 12 сентябрида чиққан 1629-сонли буйруғини бажариб, иккинчи, учинчи ва тўртинчи босқичда ўқиётган талабаларни пахта теримига юборганлигини маълум қилади. Аммо пахта теримига бормаган талабаларга нисбатан қуйидагича чоралар кўрилган: айрим талабаларнинг университет билан алоқалари йўқолиб қолгани туфайли уларнинг ота-оналари мазкур талабаларнинг ўқишдан четлатилиши ҳақида огоҳлантирилганлар.\nМазкур хабар университетнинг обрўсига путур етказиш, жамоада носоғлом муҳит яратиш мақсадида чоп этилганлигига ишончимиз комил.\nТДҲБСУ ректорати оммавий ахборот воситалари ходимларига ҳурматларини ифода этган ҳолда, бундан буён ҳақиқатга мувофиқ келмаган фактлар ёзилган мақолаларни чоп этмасликни илтимос қилади.\nАгентлигимиз электрон манзилига келган раддия чапдаги қистирмада қисқартирилган ҳолда келтирилди. У “ТДҲБСУ ректорати” томонидан йўлланган. Бу каби хат Сўғд вилоят маъмурияти матбуот хизматининг раҳбари Илҳом Жамоловдан ҳам келган. Шунга ўхшаш раддия бошқа оммавий ахборот воситаларида ҳам ёйинланган.\nДейлик, 27 сентябрь куни Тожикистон Таълим вазирлигининг олий профессионал ва дипломдан кейинги таълим бошқармаси бошлиғи Нуриддин Саидов “Азия-Плюс” ахборот агентлигига берган интервьюсида Таълим вазирлиги талабаларни ўқишдан четлатиш юзасидан ҳеч қандай ҳужжат, буйруқ ва оғзаки кўрсатма бермаганини билдирган. “Мен фактларни тасдиқлатиб олмай туриб, ҳақиқатга мувофиқ келмаган маълумотлардан фойдаланаётган айрим ОАВ фаолиятидан таажжубдаман”, - дея билдирди у.\n“Азия-Плюс” агентлиги маълумотларига кўра, мазкур университет раҳбариятида ҳам пахта теримида қатнашишни истамаган бу талабаларнинг Сўғд вилоят раисига мурожаат қилганларини рад этганлар.\nУниверситетнинг ўқув ишлари бўйича проректори Аброр Мирсаидов “Азия-Плюс”га берган интервьюсида “гўё талабалар томонидан ёзилган ариза остида қалбаки имзолар турганини” билдирди. Проректорга кўра, “ариза остида фамилиялари турган талабалар билан суҳбат ўтказилди ва талабалар кимдир уларнинг номида мазкур мурожаатномани имзолаганларидан ҳайрон бўлдилар, улар бундай ариза борлигини хаёлларига ҳам келтирмаганлар”.\nКейинроқ, “Азия-Плюс”нинг хабар қилишича, мазкур хатнинг олинганини Сўғд вилоят раиси девонхонасининг ахборот-таҳлилий марказида ниҳоят тасдиқлаганлар, улар вилоят маъмуриятининг раҳбари Коҳир Расулзода номига битилган бу хатни ўзларини 4-босқич талабалари деб таништирган икки йигит келтириб берганларини маълум қилганлар.\nБироқ содир бўлаётган воқеалар манзараси Тожикистон Таълим вазирлиги раҳбарлари ҳамда мазкур олий ўқув юрти ректорати тақдим этаётган йўсинда эмасдек туюлади. “Фарғона.Ру” ахборот агентлигининг Хўжанддаги манбаларидан олинган маълумотларга кўра, Тожикистон олийгоҳи раҳбарияти ҳақиқатан ҳам мазкур буйруқни чиқарган, бироқ унинг университет котибияти юридик бўлими бошлиғининг имзосисиз қонуний кучга эга бўлмаслиги ўша ондаёқ маълум бўлган. Боз устига, сохталаштирилган буйруқ университет раҳбариятининг ўзи томонидан (Таълим вазирлиги хабардор қилмай туриб) тарқатилган ва ундан пахта теримидан бош тортувчи талабаларга таҳдид сифатида фойдаланилган. Ахир у Хўжанддаги олийгоҳнинг барча факультетлари биноларида осиб ташланганди-да.\nБуйруқда аллақанча талаба “пахта терими жараёнида иштирок этишдан бош тортганлари учун қайта тикланиш ҳуқуқисиз олийгоҳдан четлатилгани” ҳақида айтилганди. Аммо буйруқ матни охирида талабаларни фақат чин юракдан тавба қилиш ва зудлик билан пахта далаларига жўнаб кетиш қутқариб қолиши мумкинлиги ҳам айтилганди. Айни ҳолда мазкур “буйруқ”ни олийгоҳдагиларнинг вазир фамилияси ортида туриб қилган шантажи ўлароқ баҳолаш мумкин.\n“Фарғона.Ру” АА таҳририятининг Хўжанд олийгоҳи талабаларидан олган маълумотларга кўра, олийгоҳ ўқитувчилари томонидан қилинган бундай пўписадан кейин уларнинг кўпчилиги вилоят раҳбарияти номига битилган хат остидаги ўз имзоларини тасдиқлашдан чўчиб қолганлар.\nҚайд этиш жоизки, Тожикистон Республикаси Қонуни талаба ва ўқувчиларнинг қишлоқ хўжалик ишларида иштирок этишига йўл қўймайди. Бунга қўшимча равишда пахта хом ашёсини териш ишига мажбуран жалб қилиш Тожикистонда роппа-роса бир йил муқаддам расман маън қилинган. 2006 йилнинг 21 сентябрь куни “Азия-Плюс” агентлиги расмий ахборот тарқатган бўлиб, унда “янги ўқув йилидан, давлат раҳбари буйруғи ва Таълим вазирлиги қарорига мувофиқ, мактаб ўқувчилари ва талабаларни пахта теримига жалб қилиш маън қилинади”, дейилган. Юқорининг буйруғига кўра, ўқувчиларни қишлоқ хўжалик ишларига жалб қилганлик учун умумтаълим мактаблари, техникумлар ва олийгоҳлар раҳбарлари бундан буён эгаллаган лавозимидан маҳрум қилинишгача бўлган жазо чораларига мустаҳиқ этилишлари керак эди. Шунга қарамай, тожикистонлик талабаларни оммавий равишда далага ҳайдаш амалиёти давом этмоқда.\nЮқорида айтилганлардан келиб чиққан ҳолда, Хўжанддан ҳам, Душанбедан ҳам жавоб олиниши керак бўлган кўплаб саволлар туғилади:\n- Нима учун талабаларни ҳали ҳам совет давридагидек ҳар йили қишлоқ хўжалик ишларига мажбуран юбориш амалиёти давом этмоқда?\n- Нима учун республика Таълим вазирлиги талабаларни далага жалб қилишни маън этувчи ўз буйруғини бажармаяпти?\n- Республика Таълим вазирлиги, энг аввало, олийгоҳлардаги ўқиш сифатини назорат қилиши ва билим олишга интилаётган болаларни ҳар томонлама дастаклаши лозим эмасми?\n- Мамлакат раҳбарияти қарорида талабаларнинг фикри нақадар акс этган? Уларнинг ўзлари йилда бир неча ойни пахта териш билан ўтказишни истайдиларми-йўқми?\n- Талабаларнинг теримга жалб қилинишига деҳқонларнинг ўзлари қандай муносабатдалар? Улар талабаларнинг ишидан мамнунмилар?\n- Таълим вазирлиги раҳбарияти бу мавзуда (талабалар ва фермерлар иштирокидаги) очиқ баҳс-мунозара ўтказишга тайёрми?\n“Фарғона.Ру” ахборот агентлиги фурсатдан фойдаланган ҳолда Тожикистон Таълим вазирлиги ва Сўғд вилоят маъмуриятига мақоламиз юзасидан тезкор муносабат билдиргани учун самимий миннатдорчилик билдиради. Бошқа томондан эса биз материални тайёрлаш жараёнида юзага келиши мумкин бўлган айрим ноаниқликлар учун узр сўраймиз. Шунинг учун ҳам биз ушбу масалага алоқадор бўлган Тожикистон расмийларидан вазиятни охиригача ўрганиб, Тожикистон жамоатчилигига мамлакат олийгоҳлари тизимида содир бўлаётган воқеалар юзасидан ҳаққоний маълумот тақдим қилишни илтимос қиламиз.\nВоқеаларнинг бундан буёнги ривожи ҳақида биз ўз муштарийларимизга албатта маълумот бериб борамиз.\n* Тожикистон Республикаси ТАЪЛИМ ТЎҒРИСИДАГИ Қонунининг 26-моддасида қуйидагилар айтилади: “Таълим муассасаларида, таъсисий-ҳуқуқий ва мулкчилик шаклидан қатъий назар, педагогларни ўз асосий мажбуриятни бажаришдан чалғитиш, ўқувчилар, тарбияланувчилар, талабалар, аспирантларни қишлоқ хўжалик ишлари ҳамда тарбия ва ўқиш ишлари билан боғлиқ бўлмаган бошқа ишларга жалб қилиш маън этилади”.\n* Тожикистон матбуоти хабарларига кўра, Қўрғонтепа шаҳри яқинида дала ишларига жалб қилинган талабаларга озиқ-овқат ва сув етишмаяпти. Талабалар ўзларига “арзимаган чақа” тўланаётганидан нолимоқдалар, ҳатто ўқитувчилар ҳам далада ишлашдан бош тортмоқдалар, бунинг учун улар ишдан ҳайдаш билан қўрқитилмоқда. Теримчиларга пулни ҳар беш кунда тўлаб турибдилар. Терилган бир кило пахта учун 13 дирамдан (0,05 АҚШ долларидан камроқ) пул тўланаяпти. Ҳар куни талабалардан кимдир уйига қочиб кетаяпти.\n* Кўлоб туманидаги талабалар далада ишлай бошлаганларидан бери гўшт кўрмаганларини таъкидлайдилар: улар сабзавот ва нон билан қорин тўйдирмоқдалар. Бу ерда уларга терилган бир килограмм пахта учун 15 дирамдан пул тўланаяпти ва ишлаб топилган пулнинг ҳаммаси овқатга кетаяпти.\n* Талабаларга тунаш учун қишлоқ мактабларида жой ҳозирлангани учун мактаб ўқувчиларига дарс ўтиш учун жой етишмаслиги билан боғлиқ муаммо пайдо бўлаяпти.\n* Далаларида талабалар ишлаётган фермерлар арзон ишчи кучи келганидан бошлари осмонга етаётгани йўқ: “уларнинг турган битган зарар, пахта сифатини бузаяптилар, (терган пахтаси оғирроқ тош боссин учун) улар пахтага сув қуймоқдалар, қопларга тош ва ўт-ўлан солиб қўймоқдалар”.\n* Тожикистонлик иқтисодчи Ҳожимуҳамад Умаров талабалар дарс қолдираётганидан бюджет зарар кўраяпти, деб ҳисоблайди. “Агар талаба бюджет асосида ўқиса, бундан давлат бюджети зарар кўраяпти, агар шартнома асосида ўқиётган бўлса, талабанинг ўзи зарар кўрмоқда”.\n* Халқаро муҳожирлик ташкилоти ҳисоботларига мувофиқ, Тожикистондаги пахтанинг 40 фоизини арзимаган пул эвазига болалар териб бераяптилар. 3-4 ой давом этадиган пахта терими мобайнида уларнинг олган маошлари бор-йўғи 20 долларни ташкил этади. ХМТ маълумотларига кўра, ўқувчилар дарснинг учдан бирини қолдирмоқдалар. Бундан ташқари, экспертлар пахта теришдек оғир меҳнат болалар саломатчилигига салбий таъсир кўрсатаётганини таъкидлайдилар.


“Формула 1” тарихда илк бор бошқача кўринишда ўтказилади | Qalampir.uz\n“Формула 1” тарихда илк бор бошқача кўринишда ўтказилади\nСпорт\t20 Март 20:26 1432\n“Формула 1” автопойгаси коронавирус сабаб илк бор виртуаль тарзда бўлиб ўтади. Мусобақа айрим пойгачилар иштирокида 22 март куни Баҳрайнда ўтказилади. Бу ҳақда автопойга матбуот хизмати хабар бермоқда.\n“Энди ҳар дам олиш куни ҳақиқийси ўрнида виртуал Гран-при ўтказилади. Барча пойгачилар масофадан туриб беллашади. Мусобақани Лондоннинг Gfinity киберспорт компанияси тўғридан-тўғри транслация қилади”, дейилади ташкилотчилар хабарида.\nКоронавирус пандемияси сабаб “Формула 1” мусобақасининг Баҳрайн, Вьетнам, Хитой, Нидерландия ва Испаниядаги босқичлари қолдирилган эди. Монако ва Австралияда ўтадиган босқичлар эса батамом бекор қилинди. Айни пайтда тақвим бўйича биринчи Гран-при 5-7 июнь куни Озарбойжон пойтахти Баку шаҳрида ўтказиш режалаштирилган.\nАввалроқ, Теннис бўйича ATP ва WTA мусобақаси ҳам 8 июнь кунига қадар тўхтатиб қўйилди ва турнир жадвали музлатилди. Халқаро теннис федерацияси ATP, WTA ва ITF'нинг баҳорда ўтказилиши режалаштирилган барча мусобақалари бекор қилингани тўғрисида қўшма баёнот бергани ҳақида хабар берган эдик.\n30 Март 23:35 114509\n31 Март 18:28 48761\n30 Март 14:59 48531\n31 Март 10:18 37533\n30 Март 23:17 26808


Ҳоким мева-сабзавот экспортчилари йўлини тўсиб қўйди « Ўзбекистон Халқ Ҳаракати\nҲоким мева-сабзавот экспортчилари йўлини тўсиб қўйди\n24 October 2017 - 9:34\n“Озодлик” радиосининг хабарб беришича, Сурхондарё вилоятини Ўзбекистоннинг қолган ҳудуди билан боғлайдиган “Дарбанд” йўл-патруль хизмати постида анор¸ хурмо¸ ерëнғоқ ва кўкат каби, асосан, экспортга мўлжалланган қишлоқ хўжалик маҳсулотлари ортилган юк машиналари ўтказилмаяпти. Бу хабарни тасдиқлаган мазкур ЙПХ расмийси¸ бу жараëннинг вилоят ҳокими буйруғи билан амалга оширилаëтганини билдирди.\nҚамалда қолган анорлар…\nВилоят ҳокими Эркинжон Турдимов халқнинг ҳам мамлакат ичкарисида сотиш¸ ҳам экспорт қилиш режасида етиштирган анор¸ хурмо¸ерëнғоқ каби бозори чаққон маҳсулоти истеъмолчи томон йўлга чиққанда¸ “Озодлик” радиоси гаплашган айрим тадбиркорларга кўра¸ “очиқ қароқчилик” қилмоқда.\n“Озодлик” радиоси гаплашган тадбиркорлар қарийб бир ҳафтадан бери “Дарбанд” постида 50-60 та анор¸ хурмо¸ ерëнғоқ¸ мош ва кўкат ортилган КамАз тўпланиб қолганини билдирди.\n“Буни мелисалар эмас¸ вилоят ҳокимининг буйруғи билан ҳокимлик вакиллари қилмоқда”¸ дейди ўзи ҳам бир неча кундан бери Сурхондарëдан сотиб олган қишлоқ хўжалик маҳсулотларини олиб чиқа олмай сарсон бўлаëтган тадбиркорлардан бири.\n“”Дарбанд” постига ҳокимиятнинг одамини қўйган. Ҳаммани шу тўхтатиб¸ ҳужжат текшираяпти. Техпаспортларни олиб¸ анорни қаердан олган бўлсанг¸ орқага қайтар деб шарт қўяяпти. Фермер маҳсулотини фақат Сурхондарëдаги битта агрофирма орқали олиб чиқиши мумкин эмиш. Мен якка тартибдаги тадбиркорман¸ аҳолидан олганман¸ фермердан олмадим деганларни¸ бориб кимнинг анорини олган бўлсанг¸ квитанция олиб кел¸ кейин ўша маҳлла раиси справка берсин¸ фалончининг анорини олди¸ деган деяпти. Аҳоли сизга квитанция берардими? Вилоят ҳокими маҳаллақўмларга биттанг справка берсанг¸ калланг кетади¸ деган¸ шунга ҳеч ким бунақа справка бермаяпти”¸ дейди якка тартибдаги тадбиркорлардан бири.\nБу ва “Озодлик” радиоси гаплашган бошқа айрим тадбиркорлар¸ асосан шерободликлар ҳовлисида етиштирилган анорни сотиб олган. Айтишларича¸ ҳамма ҳужжатлари жойида¸ давлатга белгиланган миқдорда мунтазам солиқ тўлаб келади. Айримларининг Корея ва Ҳиндистондаги фирмалар билан Ўзбекистондан қишлоқ хўжалик маҳсулотлари экспортига оид келишувлари ҳам бор.\nАйни пайтда улар йиллардан бери¸ бозорнинг талабига қараб¸ Ўзбекистоннинг турли вилоят марказларига ҳам Сурхондарëда сероб қишлоқ хўжалик маҳсулотлари олиб бориб сотиш билан шуғулланган.\nПрезидент Шавкат Мирзиëев экспорт¸ хусусан¸ қишлоқ хўжалик маҳсулотлари экспортини рағбатлантириш учун қатор қарорлар қабул қилган 2017 йилда бундай зўравонликка дуч келаëтган “Озодлик” радиоси суҳбатдошлари¸ нега Сурхондарë ҳокими бозорпоп мева-сабзавотни бу йил ҳар тарафдан қамал-қуршовга олганини изоҳлашга уриндилар.\n“Бу йил¸ айтишларича¸ Сурхондарëдаги Агрофирма Россия билан 5000 тонна анор ва бошқа маҳсулотлар етказиб бериш ҳақида шартнома имзолаган. Ҳоким ана шу битимдаги мева-сабзавот Россияга юборилмагунча¸ бир донасиям Сурхондарëдан чиқарилмайди¸ деган. Фермерларни қарздорга чиқариб¸ уларнинг маҳсулотини қароқчилик билан босиб олиб кетаяпти. Аҳолининг ўз уйида етиштирган маҳсулотигаям йўл бермаяпти. Президент экспортга йўл бердику¸ десак¸ йўқ¸ президент экспорт билан фақат агрофирма шуғулланади¸ деб тортишишаяпти. Биз тушунганимиз¸ бу агрофирма ҳокимнинг ўзига яқин одамларга қарашли¸ шунга бу соҳани монополия қилаяпти куч билан”¸ дейди ўнлаб тонна анор ва бошқа маҳсулотлари Сурхондарëнинг асосий дарвозаси бўлган “Дарбанд” постида туриб қолган савдогарлардан яна бири.\nУларга кўра¸ қарийб 10 кундан бери ҳавонинг иссиқ-совуғида қолаëтган тонналаб анор¸ яроқсизга чиқмоқда ва тадбиркор миллионлаб зарар кўрмоқда.\n“Айримлар тўполон ҳам қилди¸ порталга ëзаман ҳам деди. Буларга кор қилмаяпти. Жуда қўполлик билан ҳаммамизни эзворишди”¸ дейи суҳбатлашган тадбиркорлардан бири.\nАйни пайтда¸ “Озодлик” радиоси суҳбатдошларидан бири¸ машиналарнинг Сурхондарëдан чиқишига изн бериш ваколатидагиларга пора бериб¸ юкларини олиб чиққанлар борлигига ўзи гувоҳ бўлганини иддао қилди.\nСурхондарëнинг Бойсун туманидаги “Дарбанд” йўл-патруль хизмати пости хизматчиси вилоят ҳудудидан қишлоқ хўжалик маҳсулотлари ортилган юк машиналарининг чиқарилиши қарийб тақиқланганини эътироф қилди.\n“Биз вилоят ҳокиминг буйруғини бажараяпмиз. Ўн кунча бўп қолди¸ буйруқ чиқарган. Вилоятдан ташқарига чиқадиган ҳамма маҳсулот агрофирма орқали ўтсин¸ 10 фоизини давлатга солиқ сифатида тўласинми¸ деган. Очиғи¸ аниғини билмайман. Шунга машиналарни ушлаб турибмиз¸ ҳужжатларини расмийлаштириб келса¸ қўйиб юборамиз. Кеча анча-мунчасини ўтказдик. Лекин бугун ҳам туриб қолган юк машиналари бор. Нимагалигини вилоят ҳокимлиги тушунтирса керак”¸ деди “Дарбанд” йўл-патруль хизмати мулозими.\nҲокимлик эски гапини такрорлади\n“Озодлик” радиосининг вазиятга ойдинлик киритишни сўраб Сурхондарë вилоят ҳокимлигига қилган мурожаатидан ҳокимнинг қандай буйруқ берганию¸ унинг қандай буйруқ эканига кўп ҳам ойдинлик киритмади.\nЎзини вилоят ҳокими ëрдамчиси деб таништирган маҳаллий мулозим¸ юк машиналарининг вилоят ҳудудидан чиқиши қийинлаштирилганини инкор этмади¸ айни пайтда ҳоким бунга оид ҳеч қандай буйруқ ëки қарор чиқармаганини айтди:\n– Ноқонуний олиб чиқмаслик учун қилинаяпти. Ҳеч қанақа қарор қабул қилингани йўқ. Фермерларнинг ўзини етиштирган маҳсулотини ўзини ҳисоб рақамида айлантиртириб¸ қаерга опчиқса¸ опчиқиб кетаверсин деяпти. Деҳқонча қилиб тушунтирадиган бўлсам¸ мана сиз фермерсиз¸ маҳсулот етиштираяпсиз. Сиз вақтида маҳсулот етиштириш учун химиядан ўғит олгансиз¸ ҳозир фермер фақат анор ë хурмо етиштирмайди¸ бошқа қишлоқ хўжалик экинлариям экади. Қарздорликни ëпсин¸ деяпти ҳоким. Маҳсулот олиб чиқишнинг ўз тартиби бор¸ шунга кўра ҳужжатлаштирилиши керак¸ қарздорлигини қопласин¸ ана ундан кейин олиб чиқаверсин. Ҳаммаси фермерларнинг қарздорлигига бориб тақалаяпти¸ деди ўзини вилоят ҳокими ëрдамчиси деб таништирган мулозим.\nБу суҳбатдошга кўра¸ “Дарбанд” пунктида тўхтатилган юк машиналари¸ ë ана шу қарздор фермерларга оид бўлгани учун¸ ëхуд аҳоли мевасини олиб чиқишга сўраладиган ҳужжатлари рисоладагидай бўлмагани учун тўхтатилган.\n“Аҳоли томорқасидаги анор ва бошқа маҳсулотларни сотиб олишган бўлса¸ маҳаллақўмдан справкаси бўлса¸ чиқаради¸ бўлмаса йўқ”¸ деган Сурхондарë вилоят ҳокими ëрдамчиси¸ тадбиркорлар тилга олган талаб мавжудлигини тасдиқлади.


Samsung Galaxy’да “Предупреждение: сбой камеры" хатосини тўғрилаймиз - Terabayt.Uz\nApple iPhone 6S Grey 32GB LLA\n3 159 000 сўм\nSamsung Galaxy A9 (2018) 128GB, Pink\n3 510 000 сўм\n6 229 000 сўм\nHuawei Mediapad M3 Lite 8 Grey\n2 299 000 сўм\nDell Inspiron 15-3567(Intel i3 - 6006U)\n3 493 000 сўм\n1 689 000 сўм\nSamsung Galaxy’да “Предупреждение: сбой камеры" хатосини тўғрилаймиз\nSamsung смартфонларидан фойдаланувчиларнинг аксарияти энг кўп тарқалган муаммолардан бири – “Предупреждение: сбой камеры” хатосига дуч келишади. Қайта ёқиш ҳам ёрдам бермагандан кейин, Samsung Galaxy фойдаланувчилари бошқа, янада самаралироқ чорани қидиради. Қуйида, смартфон камераси фаолиятини тиклашнинг бир нечта усуллари ҳақида ҳикоя қилинади.\n1–усул: Камера иловасини маълумотлардан тозаланг. Аппаратни завод параметрлари ҳолатига келтиришингиз мумкин, лекин фақат битта иловани ўчириб ташлаш анчайин осон ва тез кечади.\nСмартфон ёки планшетингиз созлагичини очинг. “Приложения” бўлимига ўтинг, у ерда ўрнатилган дастурлар ва ўйинлар жойлашган, сўнгра “Все” тўпламига ўтинг. Рўйхатдан “Камера” иловасини топинг ва “Память” менюостидаги “Очистить данные” тугмасини босинг. Шундан кейин аппаратни қайта ёқиш керак ва хато бартараф этилдими текшириш керак.\n2–усул: Кэшни рекавери орқали тозалаш.\nАгар биринчи усул ёрдам бермаган бўлса, ушбу усулни қўллаб кўринг. Бу усул кэш бўлимини барча ўрнатилган иловалардаги хотирани тозалашни талаб этади. Телефонни ўчиринг, кейин бир вақтнинг ўзида “Громкость вверх”, “Питание” ва “Домой” тугмаларини босинг. Экранда қурилмангиз номи тушган ёзувнинг пайдо бўлишини кутинг ва пайдо бўлгандан кейингина тугмаларни қўйиб юборинг. Овоз чиқаргични бошқариш клавишидан фойдаланиб, “Wipe cache partition” сатрини ажратиб олинг, кейин ўчириш тугмасини босинг. Бир неча сониядан кейин “reboot system now” пунктини танлаб, телефонингизни қайта ёқсангиз бўлади.\n3–усул: Хавфсиз режим имкониятларидан фойдаланамиз.\nҲар бир Android-гаджет хавфсиз режимга эга, у телефонни диагностика қила олади. Аппарат чекланган иловалар тўплами билан юкланади ва агар муаммони қандайдир ғалати кўринган дастур келтириб чиқараётган бўлса, мазкур режимда “Предупреждение: сбой камеры" муаммоси ғойиб бўлиши керак. Бунинг барчаси оддий.\nЎҚИНГ: Samsung Galaxy Note 7 фаблетини тақдим этди\nҚурилмани ёқинг. Ўчириш тугмасини босинг ва экранда “Samsung” логотипи пайдо бўлгандан кейин, “Громкость вниз” тугмасини аппаратингиз тўлиқ қўшилгунча босиб ушлаб туринг. Агар барча ҳаракатни тўғри бажарган бўлсангиз, у ҳолда чап томондаги пастки бурчакда “Безопасный режим” ёзуви пайдо бўлади. Камерани қўшинг ва қарангчи у ишлаяптими. Агар ишлаётган бўлса, муаммо қайсидир иловада бўлади, масалан, “Фонарик”. Кўп ҳолларда бундай усулларни камера имкониятларидан фойдаланилади ва у ҳар доим банд бўлади. Натижада у ёқилмайди. Сўнгра айбдорни топиш учун иловаларни битта-битталаб ўчиришингизга тўғри келади.\n4–усул: Аппаратни бошланғич ҳолатга келтириш.\nЮқоридаги усуллар ёрдам бермадими ва “Сбой камеры” огоҳлантириши ғойиб бўлмадими, унда қурилмангизни завод ҳолатига келтиринг. Шуни билингки, хотирадаги барча маълумотлар ўчиб кетади, шу боис маълумотларни сақлаб қўйиш керак, масалан компьютерда.\n#Galaxy S8 камераси #камера #маслаҳат


Сирдарёда «Спарк» олиб бериш учун «шапка» олаётган автосалон ходими ушланди » Новости Узбекистана сегодня: nuz.uz\nНовости Узбекистана → Чойхона → Сирдарёда «Спарк» олиб бериш учун «шапка» олаётган автосалон ходими ушланди\n25-05-2018 11:44 0 499 Рейтинг0 Чоп этиш\nСирдарёда «Спарк» олиб бериш учун «шапка» олаётган автосалон ходими ушланди\nGM Uzbekistan заводида ишлаб чиқарилган автомобилни олиб беришни ваъда қилган асвтосалон ходими пора устида қўлга тушди. Бу ҳақда Бош прокуратура матбуот хизмати хабар тарқатди.\nҚайд қилинишича, Бош прокуратура ҳузуридаги Департаментнинг Сирдарё вилоят бошқармаси ходимлари томонидан вилоят ИИБ ходимлари билан ҳамкорликда ўтказилган тезкор тадбирда, “Сирдарёавтотеххизмат” МЧЖ мутахассиси Э. ва бошқалар фирибгарлик йўли билан фуқаро Л.га Тошкент шаҳри автосалонларидаги танишлари орқали “Спарк” русумли автомашина сотиб олиш учун шартнома олиб бериш эвазига 500 АҚШ долларини хизмат хонасида олган вақтида ашёвий далиллар билан ушланган.\nМазкур ҳолат юзасидан “Сирдарёавтотеххизмат” МЧЖ мутахассиси Э. ва бошқаларга нисбатан Ўзбекистон Республикаси Жиноят кодексининг тегишли моддалари билан жиноят иши қўзғатилиб, тергов ҳаракатлари олиб борилмоқда.


БЦФдан аъзият чекувчи болалар учун ноёб тренажер ясаган Юхан Гросс Туркистонда мастер-класс ўтказди\n13 Март 2020 12:16\nTÚRKİSTAN. Kazinform – Церебрал фалаждан аъзият чекувчи болалар учун ноёб тренажер ясаган Юхан Гросс Туркистонга махсус келиб, вилоят болаларига ёрдам беришмоқда, дея хабар беради Kazinform Туркистон вилояти ҳокимлиги матбуот хизматига таяниб.\nНоёб симулятор муаллифи Юхан Гросс маҳаллий инструкторлар учун маҳорат дарсини ўтказди. Дунёга машҳур эстониялик спортчи фигурали учиш бўйича Эстониянинг тўрт карра чемпионидир. Ушбу спорт анжомида Юхан Гросс шогирдларини машқ қилдиради. Ушбу симулятор ғояси устида ишлай бошлаганига ярим асрга яқинлашди. Вақт ўтиши билан ушбу ускуна фалажга чалинган болаларни, Даун синдроми, ортопедия ва неврологик патологиялари бўлган болаларни даволашда самарали эканлиги маълум бўлди.\nТуркистон шаҳридаги 16-сонли мактабнинг психологик-педагогик тузатиш хонасида Россияда ишлаб чиқарилган «Гросс» симулятори ўрнатилган. Ускуна мушак-скелет тизимининг бузилиши бўлган болаларни реабилитация қилишга, тана вазнини камайтиришга ва ҳатто боланинг эшитиш ва ақлий ривожланишига ёрдам беради.\nВилоятда ақлий ногирон ва махсус таълимга муҳтож болалар учун 16 та психологик ва педагогик тузатиш хоналари мавжуд. Касал болаларга мутахассислар: нутқ терапевтлари, психологлар ва дефектологлар ёрдам беради. Ногирон ўқувчилар умумий таълим муассасаларида таълим оладилар, шунингдек инклюзив синфларда даволанадилар.\nУмуман олганда, Туркистон вилоятида эшитиш, кўриш ва нутқида ногиронлиги бор 22 мингдан ортиқ бола бор. Минтақадаги 3000га яқин ўқитувчилар болаларни уйига бориб уйда ўқитадилар, қолганлари мактаб-интернатларда ва ўрта мактабларда билим оладилар.


Ошаётган маошлар, такси электрон лицензияси – 2019 йил 1 апрелдан нималар ўзгаради?\nЖами овоз: 1195 та.\nЖами овоз: 4728 та.\nАдлия вазирлигининг Ҳуқуқий ахборот канали 2019 йил 1 апрелда кучга кирадиган ўзгаришлар ҳақида эслатма берди.\n- бир кунлик жўжаларни экспорт қилишга рухсат этилади;\n- тадбиркорлар фаолиятида ўтказиладиган текширувларни мувофиқлаштириш ва қонунийлиги устидан назорат қилиш Президент ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил томонидан амалга оширилади;\n- Тадбиркорларнинг ҳуқуқларини ҳимоя қилиш бўйича вакилнинг тадбиркорлик субъектлари фаолиятида ўтказиладиган текширувларга оид қарорлари назорат қилувчи органлар томонидан бажарилиши мажбурий ҳисобланади;\n- норуда фойдали қазилмалар мавжуд бўлган ер қаъри участкасидан геологик ўрганиш учун фойдаланиш ҳуқуқини берувчи лицензия ариза келиб тушган кундан бошлаб 10 кундан ошмаган муддатда берилади.\n- экспорт контракт рўйхатдан ўтказилганлиги тўғрисида гувоҳнома;\n- мол сўйишни амалга ошириш ҳуқуқини берувчи рухсат гувоҳномаси;\n- ер қаъри участкасидан фойдаланишда бузилган ерлар қайта тикланганлиги ҳақида хулоса;\n- вояга етмаганларга мўлжалланган дори воситаларини реклама қилишга рухсатнома;\n- қимматбаҳо металлар ва қимматбаҳо тошлардан ясалган буюмлар билан чакана савдо қиладиган тадбиркорлик субъектларининг савдо объектлари жойлашуви;\n- ерларнинг барча тоифаларида геологик-суратга олиш, қидириш, геодезия ва бошқа турдаги қидирув ишларини олиб боришга рухсатнома.\n- миллий валютада бериладиган кредитлар бўйича белгиланган фоиз ставкасининг 25 фоизи миқдорида;\n- хорижий валютада бериладиган кредитлар бўйича фоиз ставкасининг 50 фоизи миқдорида;\n- ноль ставкасини қўллаган ҳолда вужудга келган қўшилган қиймат солиғини қайтариш учун зарур бўлган ҳужжатлар тўлиқ тақдим этилган кундан эътиборан 7 иш куни давомида солиқ тўловчига қайтарилади;\n- биржа савдолари орқали пахта толасини сотиб олишда қатъий талаб қилинадиган банк кафолатлари бекор қилинади;\n- хўжалик жамиятларининг кузатув кенгаши таркиби ва ижроия органи аъзоларини норматив-ҳуқуқий ҳужжатлар билан тасдиқлаш бекор қилинади;\n- автомобилда йўловчиларни ҳамда юкларни шаҳарда, шаҳар атрофида, шаҳарлараро ва халқаро йўналишлар бўйича ташиш фаолияти электрон шаклда лицензияланади.\n- ички ишлар органларининг хавфсиз туризмни таъминлаш бўлинмалари туристларни автотранспортда кузатиб бориш ҳамда маданий мерос объектларида жамоат тартибини сақлаш бўйича пулли хизмат кўрсатиш ҳуқуқига эга;\n- транспортларда хавфсиз туризмни таъминлаш транспортда хавфсизликни таъминлаш бўлинмалари томонидан амалга оширилади;\n- туризм темир йўлларида содир этилган маъмурий ҳуқуқбузарликларни кўриб чиқиш кузатувчи профилактика инспекторлари лавозимларини жорий этиш орқали поездларнинг ўзида амалга оширилади.\n- Бош вазир ўринбосарлари, вазирлар ва давлат қўмиталари раислари лавозимларига номзодлар Қонунчилик палатаси томонидан маъқулланади. Бунда номзодлар ўзларининг ҳаракатлар режаларини тақдим этиши лозим;\n- барча даражадаги ижро этувчи ҳокимият органлари ва улар раҳбарлари фаолияти баҳолаб борилади;\n- Ҳукуматнинг мавзули сайёр (очиқ) мажлислари тизимли асосда ўтказилади;\n- Бош вазир Ҳукумат аъзолари билан биргаликда ҳар чоракда Олий Мажлис палаталарига Давлат дастурининг амалга оширилиши тўғрисида ҳисобот тақдим этади;\n- суд ҳужжатларини мажбурий ижро этиш жараёнига медиация институти жорий этилади. Медиация амалга оширилаётган пайтда ижро иши 15 кундан кўп бўлмаган муддатга тўхтатиб турилади;\n- юридик ва жисмоний шахслар ўртасида ижара шартномаларини тасдиқлаш учун амалдаги давлат божи миқдори (405 460 сўм) икки маротаба камайтирилади.\n- давлат тиббиёт муассасалари тиббиёт ва фармацевтика ходимларининг меҳнатига ҳақ тўлаш миқдорлари 1,15 баравар оширилади;\n- Тошкент шаҳрида тез тиббий ёрдам бошқармасининг янги автоматлаштирилган тизими жорий этилади (ушбу тизим 2019 йил 1 октябрдан республиканинг қолган ҳудудларида ҳам жорий этилади).\n- аҳолининг чақирувларини қабул қилиш ва рўйхатга олиш, устунлик тартибида хизмат кўрсатиш лозим бўлган чақирувларни автоматик белгилаш;\n- махсус автотранспорт ҳаракатини бошқариш, шу жумладан GPS-навигациядан фойдаланган ҳолда, кейинчалик босқичма-босқич рақамли радиоалоқага ўтиш орқали автотранспорт ҳаракатини мониторинг қилиш;\n- тез тиббий ёрдам сўраб мурожаат қилган шахслар жойлашган жойни телефон (мобил) алоқаси орқали автоматик аниқлаш;\n- тез тиббий ёрдам ёрдам бригадаларини мобил иловалар ёрдамида, шу жумладан имкониятлари чекланган шахслар учун чақириш;\n- фойдаланиладиган дори воситалари ва тиббиёт буюмларини ҳисобга олиш;\n- вазирликлар, идоралар ва бошқа ташкилотларни шошилинч хизматларининг ахборот тизимлари билан бирлаштириш;\n- фуқаролар томонидан тез тиббий ёрдам станциялари фаолияти самарадорлигини баҳолаш ва уларнинг рейтингини юритиш.\nКиритилди: 08:43 02.04.2019. Ўқилди: 2260 марта. Фикрлар сони: 0 та.\n11:44 Тошкентда шифокор клиник ўлим ҳолатидаги боланинг ҳаётини сақлаб қолди (видео)\n11:34 Лўлиларнинг тўйида хизмат қилган Ортиқ Султоновни нима таажжублантирди? (видео)


АҚШ президентлик сайловида Барак Обама ғалаба қозонди\n18 май 2021, Тошкент вақти: 11:55\nЭкзит-пол натижаларига таяниб, дунёдаги етакчи оммавий ахборот воситалари АҚШ даги президентлик сайловида демократ Барак Обаманинг ғалаба қозонгани ҳақида эълон қилди.\nЭкзит-пол натижаларига кўра, Барак Обама ўзининг Иллинойс штатида шунингдек энг муҳим ҳисобланган Огайо ҳамда Пенсильванияда, Виржиния ва Калифорния штатларида ғалаба қозонган.\nДастлабки натижаларга кўра, Обама Оқ уйни забт этиш учун керагидан ортиқ - сайлов вакилларининг 270 дан зиёд овозини қозонди.\n47 ёшли Барак Обама АҚШ тарихидаги биринчи афро-америкалик президент сифатида 2009 йил 20 январ куни қасамёдга келтирилади.\nҲозирга қадар аксарият штатларда сайлов участкалари ёпилди.


11:51 / 03.08.2018 87466\nСаутгемптон университети олимларининг маълум қилишича, Бермуд учбурчагида кемаларнинг сирли йўқолиб қолиши сабабини аниқлашга муваффақ бўлишди. Бу ҳақда Daily Star газетаси ёзмоқда.\nСаутгемптон университети ходимлари ўз назарияларини синаб кўриш учун 1918 йилда Бермуд учбурчагида ғойиб бўлган USS Cyclops улкан кемасининг моделини яратишди. Унинг ҳалокатга учраши вақтида бортда 300 киши бўлган. Олимлар моделлаштириш ёрдамида «портловчи тўлқинлар» таъсирини яратишга муваффақ бўлдилар. Тадқиқотчиларнинг фикрича, айнан улар кеманинг чўкиб кетишига сабаб бўлган.


Бирдамлик 18.04.2020 13:31\nХитой Халқ Республикаси Ўзбекистоннинг энг яқин ҳамкорларидан саналади. Икки давлат раҳбарларининг қатъий саъй-ҳаракатлари натижасида кейинги йилларда ўзаро муносабатлар янада ривожланиб, стратегик шериклик даражасига кўтарилди.\nДўстнинг қувончига шерик бўлиш, ташвишли кунида ҳам уни қўллаб-қувватлаш халқимизнинг азалий қадриятларидан. Бу анъана Хитойнинг Ухань шаҳрида коронавирус пандемияси бошланган дастлабки кунларданоқ яна бир бор яққол намоён бўлди. Ўзбекистон икки бор Чин юртига инсонпарварлик ёрдами жўнатди.\nБугун коронавирусни енгиб ўтган Хитой ҳам, ўз навбатида, ушбу касаллик билан курашда Ўзбекистонни ҳар жиҳатдан қўллаб-қувватламоқда.\n17 апрель куни юртимизга Чин диёридан коронавирусга қарши курашда катта тажрибага эга бўлган бир гуруҳ шифокорлар етиб келишди.\nДарвоқе, ушбу жараённинг бошланиши Хитой жамоатчилигида ҳам қизғин, ижобий муносабат уйғотди. Воқеа маҳаллий ОАВда кенг ёритилди. Пекин ва Нанчань шаҳарлари клиникаларининг тажрибали мутахассисларини Тошкентга кузатиш маросими катта тантанага айланиб кетди. Тадбирда хитойлик шифокорларнинг мамлакатимизга юборилиши ҳақидаги қарор икки давлат раҳбарларининг ўзбекистонлик ҳамкасбларга тиббий кўмак бериш тўғрисидаги келишувига мувофиқ қабул қилингани алоҳида таъкидланди.\nИслом Каримов номидаги Тошкент халқаро аэропортида тажрибали эпидемиологлар, инфекционистлар, пульмонологлар, невропатологлар, терапевтлар, жарроҳлар, шунингдек, Хитойнинг турли минтақаларида беморларга шошилинч тиббий ёрдам кўрсатишда иштирок этган мутахассислардан иборат гуруҳ кутиб олинди.\n– Биз коронавирусга учраган беморларни даволаш учун бор куч, маҳоратимизни ишга соламиз, – деди Хитой делегацияси раҳбари, шифокор Ло Ли Шен. – Бунинг учун анъанавий ва замонавий тиббиёт ютуқларидан кенг фойдаланамиз.\nЮртимизга етиб келган самолёт саҳнидан Хитой ҳукумати номидан энг зарур тиббий воситалар ва дори-дармон тўпламларидан иборат расмий гуманитар юк ҳам туширилди.\n– Хитой халқи коронавирус касаллиги авжига чиққан жуда мураккаб бир вазиятда Ўзбекистон биринчилардан бўлиб ёрдам қўлини чўзганини ҳеч қачон унутмайди, деди Хитой Халқ Республикасининг мамлакатимиздаги Фавқулодда ва мухтор элчиси Цзянь Ян хоним. – Хитой ҳукумати, компаниялари, корхоналари, маҳаллий ҳокимиятлар, илмий-тадқиқот институтлари, шунингдек, хусусий сектор вакиллари номидан Ўзбекистонга инсонпарварлик ёрдами юборилди. Бу орқали икки давлат, икки халқ ҳақиқий дўст экани яна бир бор намоён бўлди. Зеро, биз айнан кулфат чоғида бир-биримизни қўллаб-қувватлаяпмиз.\nТаъкидлаш жоиз, 15 нафар маҳоратли мутахассисдан иборат мазкур гуруҳ Хитойнинг Цзянси провинцияси маъмурий маркази – Наньчан шаҳридан келган. Бу ҳудуд коронавирус эпидемияси маркази бўлмиш Хубэй провинцияси билан чегарадош. Энг муҳими, мазкур минтақа коронавирус инфекциясидан соғайган беморлар сони бўйича Хитойда биринчи ўринда туради.\nХитойлик мутахассислар ташриф давомида мамлакатимизнинг турли ҳудудларидаги тиббий муассасаларда бўлиб, шифокорларимизни қўллаб-қувватлайдилар, COVID-19 кенг тарқалиб кетишининг олдини олиш, назорат қилиш ва даволашни ташкил этиш бўйича тиббиёт ходимлари билан ҳамкорликда фаолият олиб боришади.


Тошкент вилоятида карантинга олинган фуқароларни сақлаш учун 3 та объект қурилмоқда\nТошкент вилояти ҳудудида хориждан келган Ўзбекистон фуқароларини вақтинчалик карантинда сақлашга мўлжалланган 3 та объект қурилмоқда. Бу ҳақда Kun.uz’га Тошкент вилояти ҳокимлиги ахборот хизмати раҳбари Беҳзод Қобулов маълум қилди.\n“Чирчиқда Тошкент ҳарбий округига қарашли умумқўшин полигонида юқумли касалликларни даволашга мўлжалланган дала шароитидаги ҳарбий-тиббий госпитал қурилди. У фойдаланишга тайёр.\nБу ерда мудофаа вазирлигининг юқори малакали ҳарбий шифокорлари фаолият олиб бормоқда. Мазкур ҳудудда Африкада Эбола вирусини даволашда синовдан ўтган махсус изоляция мосламаси бор.\nДала ўқув майдонининг бир қисмида беморлар овқатланиши учун чодирлар қурилди. Шунингдек, бу ерда она ва болалар дам олиши учун махсус жойлар ташкил этилди”, дея Беҳзод Қобуловнинг сўзларини келтирмоқда Kun.uz мухбири.\nҚобуловнинг айтишича, айни пайтда Тошкент вилоятининг Зангиота ва Юқори Чирчиқ туманларида иккита махсус карантин ҳудуди қурилиши жадал суръатларда давом этмоқда. Ушбу шифохоналар қисқа муддатларда фойдаланишга топширилиши режалаштирилган.\nТошкентда учта шифохона қурилиб, фойдаланишга топширилади\n“Зангиотадаги шифохонанинг лойиҳаси уч кун ичида ишлаб чиқилган. У ҳар бири 5000 кишига мўлжалланган иккита блокни, шунингдек, тиббиёт ходимлари учун турар жойларни, реанимация бўлимларини ва карантин учун махсус хоналарни ўз ичига олади. 500 беморга мўлжалланган илк контейнерлар бугун кечки пайт олиб келинди. Коммуникация тармоқларига уланиш, шифохонани жиҳозлаш, зарур инфратузилмани яратиш қурилиш ишлари билан бирга олиб борилмоқда. Бу ерга хориждан чартер рейслар орқали олиб келинадиган ўзбекистонликлар жойлаштирилади”, деди Тошкент вилояти ҳокимлиги ахборот хизмати раҳбари.\nТошкент вилоятида «дамасчи»лардан кунлик улуш талаб қилган аёллар ушланди


Бугун АҚШ Давлат Котиби Колин Пауэлл Сеулда Шимолий Корея ядровий дастури боис юзага келган инқирозни бартараф этиш муаммосини муҳокама этди.\nУнга кўра, бунинг учун аввало Корея халқ демократик республикаси ядровий дастури атрофида юзага келган инқирозни бартараф этиш бўйича бошланган музокарани боши берк кўчадан чиқариш керак.\nУнгача Пауэлл кўптомонлама музокараларнинг иштирокчиси бўлган икки мамлакат: Хитой ва Японияда бўлди.\nАҚШ Давлат Котиби Сеулда бўлиб ўтган матбуот анжуманида чиқиш қилиб, жумладан, бундай деди:\n“Биз Шимолий Кореянинг имкон қадар тезроқ музокараларга қайтишини истаймиз. Биз унга қарши ҳаракат қилиш ёки душманлик ниятида эмасмиз. Аслида, фақат Пхеньяннинг ядровий дастури билан боғлиқ ечилмаган инқироз боис халқаро ҳамжамият Шимолий Кореяга ёрдам беришни истамаяпти”.


ЎзА - Фирибгарнинг тегирмонига сув қуяётган ким?\n06.12.2017 20:03 Чоп этиш версияси\nФирибгарнинг тегирмонига сув қуяётган ким?\nЭшик олдида турган йигит хонадон соҳибасига ўзини газ идорасиданман, деб таништирди. Мезбоннинг таклифини кутмай остона томон қадам қўйган одамни уй бекаси беихтиёр ошхона томон бошлади. Бу ерда газ плитасига кўзи тушмагач, "текширувчи" дарров "қоидани бузибсиз-ку!", деди.\nГаз плитасининг ошхонадан балконга кўчирилгани белгиланган қоидага зидлигини ўзи ҳам яхши билган Лола опа айб устида қўлга тушганидан хижолат бўлиб, довдирай бошлади. Шуни кутиб турган ходим энди аста "ҳужум"га ўта бошлади. "Энди уйингизни газ тармоғидан узамиз, ўзингизга каттагина жарима ёзаман". Йўқ жойдан чиққан ташвишдан ҳуши бошидан учай деган бека эса қаршисидаги йигит ҳақиқатан газ идорасининг ходимими ёки йўқми, буни ўйлаб ҳам кўрмай, унга ялинишга тушди: "ундай қилманг, ука, бирор йўли бордир, ахир?"\nШу саволни кутиб турган "текширувчи" дарров муддаога ўтди: "Майли, сиз учун бир иложини қиламиз. Сизга ўзи 1,5 миллион сўм жарима ёзишим керак эди. Лекин ярмини берсангиз, қолганини ўзим тўғрилайман, газингиз ҳам узилмайди". Аёзли кунларда гази узилмаслигини эшитишнинг ўзиёқ аёлга катта мадад бўлди. У ҳеч иккиланмай айтилган пулни олиб чиқди.\nОрадан икки кун ўтиб пойтахтимизнинг Мирзо Улуғбек туманида истиқомат қилувчи бу аёлнинг эшигини яна газ идораси ходимлари тақиллатди. Аёл шундагина фирибгарга чув тушганини англади. Л.Алиеванинг аризаси асосида ҳуқуқ-тартибот органлари тезкор-суриштирув ишларини олиб борди. Кўп қаватли уйнинг ён-атрофини лентага муҳрлаган видеокузатув мосламаси хотирасини кўздан кечириш натижасида фирибгарнинг шахси аниқланди. У Яшнобод туманида истиқомат қилувчи Ж.Ҳ. бўлиб чиқди. Унга нисбатан тегишли органлар томонидан жиноят иши қўзғатилди.\nАслида бундай бўлмаслиги мумкин эди. Аёл эшикни очгач, келган одамнинг ҳужжатини сўраши, бор бўлса, туман газ идорасига қўнғироқ қилиб, шундай шахс ишлайдими ёки йўқми аниқлаши лозим эди. Эътирозларни қонунан ҳал этишга ҳаракат қилиши, жарима тўлаши зарур бўлса, тегишли квитанция ёзиб беришни талаб қилиши шарт эди.\nБулар ҳаётда талаб этиладиган жуда оддий қоида ва шартлар. Лекин айрим соддадил юртдошларимиз буни арзимас икир-чикир, деб ўйлайди. Шундан кўра кўз ўнгида турган одамга ишониб қўя қолади. Баъзилар қонунни четлаб бўлса ҳам озгина фойда кўрсам, дейди. Лекин кейин икки баравар зиён кўришини тарозига солиб кўрмайди.\nЁз бўйи хонадонидаги дераза ромларини замонавийсига алмаштириш ўйида юрган Дилнора бунга гоҳида вақт, гоҳида маблағ тополмади. Ҳаво совий бошлаганда ўзини койиб юрган ҳам эдики, кўчада пластик ром ўрнатадиган уста билан танишиб қолди.\n"Уста қайси фирма ёки цехда ишлайди, унга ишонса бўладими?" Бу саволлар сув ва ҳаводай зарур бўлиб турган пластик ромлар олдида Дилнора учун арзимас бўлиб туюлди. Ҳеч иккиланмай Г.Ага 3 миллион сўм бериб юборди. Ваъда қилинган муддат ўтди, лекин устадан дарак бўлмагани етмагандай, у аёлнинг қўнғироқларига ҳам жавоб бермай қўйди. Чув тушганини билган аёл энди бояги саволлар ҳақида ўйлади, лекин энди кеч эди. Яхшиямки, устанинг телефон рақами бор эди. Ҳуқуқ-тартибот органлари шу орқали фирибгарнинг шахсини аниқлади ва унга нисбатан жиноят иши қўзғатилди.\nФирибгарлик билан боғлиқ жиноятлар таҳлилига назар ташланса, улар орасида автотранспорт воситалари билан боғлиқ ҳолатлар кўплиги аён бўлади. Одамлар енгил автомобиль сотиб олиш учун йиллаб пул жамғаради. Уни олишга келганда эса расмий дилерлар қолиб, бу борада ёлғон ваъдалар беришга устаси фаранг бўлиб кетган одамларга мурожаат қилади.\nЮнусободлик М.Ҳ. "Каптива" олиш илинжида юрган Файз Баҳромовга шундай ваъдалар қилдики, мижоз унинг гапларидан ўзини орзусидаги машинани бошқараётгандек ҳис этди. Унга қандай қилиб 24 минг 500 АҚШ долларини санаб берганини ўзи билмай қолди. Аммо орадан ойлар ўтса ҳам Файзнинг орзуси орзулигича қолиб кетди...\nЯна шундай ҳолатлар борки, баъзилар енгил машиналарини кейинчалик расмийлаштириб бериш шарти билан қимматроқ нархда ижарага беради. Орадан ойлар ўтади, мулкдор ижара ҳақини қуртдай санаб олаверади. Маррага сал қолганда эса арзимас келишмовчиликни рўкач қилиб машина эгаси ваъдасидан тонади, яъни машинасини қайтариб олади. Оғзаки келишувга асосланган битим эса ўз-ўзидан йўққа чиқади. Бирор-бир ҳужжатда қайд этилмагач, ижарага олувчи додини кимга айтишни билмай, пулига куйиб қолаверади.\nҲа, ён-атрофимизда мана шундай алданиб қолаётган, пешона тери эвазига топган даромадидан айрилиб қолаётганлар кам эмас. Жорий йилнинг 10 ойида мамлакатимиз бўйича фирибгарлик ҳолати билан боғлиқ қарийб 8 минг ҳолат аниқланган. Бу нафақат шунча одам, балки шунча оила алдов қурбони бўлиб, моддий зарар кўрганини англатади. Чунки фирибгарларнинг асосий фаолияти ўзгаларнинг мол-мулкини, маблағини эгаллашга қаратилади.\nШу боис ҳам Президентимиз Шавкат Мирзиёев бу масалага эътибор қаратар экан, фирибгарликни оғриқли мавзу, деб таъкидлади. Кўрилаётган чораларга қарамасдан, фирибгарлик билан боғлиқ жиноятларни кескин камайтиришга эришилмаяпти. Бундай жиноятларнинг асосий сабаблари фуқаролик муносабатлари қонун доирасида амалга оширилмаганлигига бориб тақалади. Оқибатда бу содда одамларнинг жиноят қурбони бўлишига олиб келмоқда.\nБу фикрлар айтилганига бир ойдан ортиқроқ вақт ўтди. Фирибгарликка барҳам бериш, унинг олдини олишга қаратилган чора-тадбирлар кучайтирилди. Ҳуқуқбузарликлар профилактикаси куни аҳоли билан ўтказилаётган учрашувларда бу мавзуга кенг ўрин берилмоқда.\nХўш, қандай натижага эришилди? Афсуски, аввал ҳам бир ойда ўртача 700 дан ортиқ фирибгарлик ҳолати қайд этилган бўлса, кейинги бир ойда бу борада деярли ўзгариш бўлмади. 11 ой якуни бўйича 8 минг 617 фирибгарлик ҳолати қайд этилди.\nЯна шу соддалик, ишонувчанлик оқибатида одамларимиз фирибгарларнинг тегирмонига сув қуйишда давом этмоқда.\nЎзи фирибгарлар қаерда пайдо бўлган, деган ҳақли савол туғилади. Ўзбекистон психологлар ассоциацияси Тошкент шаҳар бўлими раҳбари Шоира Исоқованинг айтишича, одам ўз-ўзидан фирибгар бўлиб қолмайди. Бу инсоннинг болалик, айниқса, ўсмирлик даврида қандай тарбия олганига бориб тақалади. Айрим ота-оналар фарзандининг ёлғон гапиришини билса-да, бунга жиддий эътибор қаратмайди. Бировнинг нарсасини уйга олиб келса, бунга парво қилмайди. Боланинг шахс бўлиб шаклланиш даврида унинг эътиборсиз қолиши феъл-атворида шундай ўзгаришлар ясайдики, у меҳнат қилмасдан, бировлар ҳисобига яхши яшаш мумкин, деган фикрга боради. Бу фикр шахснинг ҳаракатини бошқара бошлайди ва қарабсизки, бир фирибгар пайдо бўлади.\nФирибгарлар тузоғига тушмаслик эса аслида одамларнинг ўзига боғлиқ. Онгли, ҳушёр ва ҳуқуқларини яхши билган инсонлар бу тузоққа илинмайди. Шундай экан, ҳар биримиз олдимизга эзгу мақсадлар қўяр эканмиз, уларга тўғри йўл орқали, яъни меҳнат қилиб, қонун доирасида эришишга ҳаракат қилсак, фирибгарларга ҳаётимизда ўрин қолмайди.\nДавлатимиз раҳбари нотариат тизимидаги бюрократизм ва сансоларлик ҳолатларига чек қўйиш, соҳага ахборот-коммуникация технологияларини жорий этиш орқали нотариал хизматлар кўрсатиш жараёнини такомиллаштириш зарурлигига алоҳида эътибор қаратгани бежиз эмас. Бу фуқароларга пул, кўчмас мулк, автотранспорт воситалари билан боғлиқ ҳар бир ҳаракатни нотариал идорада тасдиқлатишга кенг имконият яратади. Қўлида қонуний ҳужжати бор одам эса ҳеч қачон алданиб қолмайди.


АҚШда дарс вақтида ҳожатхонага чиқарилмаган ўқувчига 1,25 млн доллар товон пули тўланади\n00:31 / 29.01.2017\nАҚШнинг Сан-Диего мактаб округи ўзига тааллуқли Patrick Henry High School мактаби ўқитувчиси ўқувчини дарс вақтида ҳожатхонага чиқармагани учун жабрдийда қизга 1,25 млн доллар товон пули тўлайдиган бўлди.\nRT нашри маълум қилишича, воқеа 2012 йил февралда юз берган. Гонья Вольф исмли ўқитувчи 14 ёшли ўқувчини тозалаш учун мўлжалланган хонада челакка ёзилиб олишга мажбур қилган ҳамда ўқувчига челак ичидагини синфда жойлашган раковинага оқизишни буюрган.\nЎқувчи адвокатининг айтишича, ўқувчи "бу камситувчи ва беадаб жазо сабабли кучли стресс ҳолатини ҳис қилган".\nСуд қизга 1,25 млн доллар миқдорида маънавий зарар ҳамда тиббий сарф-харажатлар тўлови сифатида яна 41 минг доллар тўлаб бериш қарорини чиқарган.\nАҚШ ўқувчи ҳожатхона


21:40 / 27.04.2016 2787 pdf Ўқиш режими + -\nСАВОЛ: Мен Рамазон ойида рўза тутдим, лекин намозларни тўлиқ ўқимадим, бир танишим "намоз ўқимасангиз рўзангиз қабул бўлмайди", деди. Ҳақиқатдан ҳам шундайми?\nЖАВОБ: Аввало мен мухтарам савол эгасини 30 кун рўзани тўлиқ тутганлари билан чин қалбдан табриклайман. Аллоҳ таоло бошқа рўзадорларнинг қаторида бу кишининг хам рўзасини қабул қилган бўлсин. Чунки бандаларнинг қилган амалларини, ўқимаганингиз учун рўзангиз қабул бўлмайди”– деган кишилар қайси ҳужжат, далилга суянганлари биз учун номаълум. Лекин шуни яхши билиш керакки, барча ибодатларни, барча амалларни қабул бўлиши учун асосий шарт бу иймон – эътиқоддир. Шу билан бирга мукаллаф бўлишлик, яъни балоғат ёшига етганлик ва ақли ҳуши жойида бўлишлик шартлари бордир. Бундан кейин ҳар бир ибодатга алоҳида яна қўйиладиган шартлар бўлади. Ана шу шартларга қарайдиган бўлсак, рўза ибодатини қабул қилишга намоз ўқиш шарт қилинмаган. Албатта бу дегани, “рўза тутиб, намоз ўқимай юраверса бўлади” деган гап эмас. Лекин билишимиз лозимки, рўза ўзи алохида фарз бўлган ибодат, Исломнинг беш рукнидан бири ҳисобланади ва намоз ҳам ўзи алохида фарз бўлган ибодат, ҳам Исломнинг беш рукнидан бири, балки диннинг устуни ҳисобланадиган ибодатдир. Шунинг учун намоз ўқимаслик албатта яхши эмас, рўзани 30 кун ният билан тутган одам учун айниқса намозни ҳам ўқимоқлик ниҳоятда осон бир иш ҳисобланади. Шунинг учун барча мўмин мусулмон биродарларга ўзимиз учун фарз бўлган намозни вақтида чиройли қилиб ўқиб юришимиз лозим эканлигини таъкидламоқчимиз. Лекин фикҳий маънодан гапирадиган бўлсак, Рамазоннинг рўзасини қабул бўлишига иншааллоҳ биз ишонамиз. Парвардигоро олам қабул қилган бўлсин. Иншааллоҳ, бундан кейин намозларни ҳам. вақтида ўқиб, рўзани ҳам ўрнида тутишни насиб қилган бўлсин\n21:40 / 27.04.2016 2618\n21:51 / 27.04.2017 2900\nАссалому алайкум, ҳурматли Шайх жаноблари.Ҳозир ҳар қадамда мунофиқларга дуч келмоқдаман, ҳозирги ҳаракати бошқа, кейинги ҳаракати бошқа бўлади.Баъзан ўзимни ҳам давоми...\n1824 16:17 / 27.04.2016\n3427 21:35 / 27.04.2016\n3638 21:17 / 27.04.2016


Алимардонов халқаро ҳамжамиятни алдади\nБританиялик аудиторлар Тожикистон Миллий банкининг собиқ раиси миллионлаб маблағларни ўз манфаати йўлида ишлатганини аниқладилар.\nБританияга тегишли “Ernst and Young” аудиторлик ширкати Тожикистон Миллий банкининг молиявий фаолиятига доир олиб борилган аудит натижаларини эълон қилди.\nМиллий банк молиявий фаолиятига доир халқаро аудит, Тожикистоннинг Халқаро валюта жамғармасидан 47,7 миллион доллар маблағни ёлғон маълумотлар асосида олгани ошкор этилганидан сўнг, ўтган йил 5 мартидан бошланиб кетган эди.\nБританиянинг Ernst and Young аудиторлик ширкати ҳисоботи роса уч ой ўтиб Тожикистон Миллий банк расмий сайтида нашр этилди.\nҲисобот муаллифлари хулосасида айтилишича, Тожикистон миллий банки собиқ раиси, ҳозирда бу мамлакат Бош вазирининг биринчи ўринбосари Муродали Алимардонов миллий банкка раҳбарлик чоғида давлатга тегишли катта маблағлардан ўз манфаатлари йўлида фойдаланган.\nТожикистон Миллий банки молиявий фаолиятини ўрганган британиялик халқаро аудиторларнинг билдиришича, Миллий банк собиқ раиси Алимардонов ўз мансабидан фойдаланган ҳолда давлат маблағларини ўзи, отаси ва укаларининг пахтачилик соҳасига тегишли хусусий ширкатлари ҳисобига ўтказиб турган.\nБу билан Алимардоновлар оиласи катта молиявий даромад кўрганлиги таъкидланади, ҳисоботда .\nErnst and Young муаллифларига кўра, Миллий банк давлат томонидан пахта етиштириш учун ажратилган маблағларни “Агроинвестбанк” тижорат банки ҳисобига ўтказган.\nКейинчалик 2004 йил Агроинвестбанк иккига бўлиниб, ”Агроинвестбанк” ва “Кредит Инвест” ёпиқ ҳиссадорлик ширкатига айлантирилган ва мазкур банклар пахта етиштириш соҳасини маблағ билан таъминлашда воситачилик қиладилар.\nШунинг билан бирга, “Кредит Инвест” ширкати, ХИМА жамияти, ”ТамберИНБ” акционерлик жамияти “Ёрирасонии бепарастон” жамиятларига ҳам ўша маблағлардан бир қисмини ўтказилиб турган.\nЎз навбатида юқорида номи тилга олинган ширкатларни бевосита бошқарган Алимардонов бу маблағлардан ўз тижорати йўлида фойдаланган.\nАйни пайтда халқаро аудиторлар Алимардонов ХИМА ширкатини молиялаштирганига оид маълумотларни рад этганини маълум қилишган\n“Аммо- деб ёзадилар муаллифлар ўз ҳисоботида,- Муродали Алимардонов баъзи жиҳатларда ўз айбларига иқрор бўлган. Жумладан, Халқаро валюта жамғармасидан ёлғон маълумотлар асосида пул ундириш унинг иши эканини билдирган”.\nХалқаро аудиторлар кенгроқ маълумотлар тўплаш учун иш жараёнида кўплаб қийинчиликларга дуч келишганини билдиришган.\nУларга кўра, аудит бошланганга қадар айрим маълумотлар йўқ қилинган.\nҲисобот муаллифларига кўра, қишлоқ хўжалик секторларининг 2004 2007 йиллардаги 221,5 миллион долларга тенг қарзи қайси ҳисобга ўтказилгани аниқланмаган. Чунки бунга доир маълумотлар ҳам йўқ қилинган.\nМиллий банк масъуллари халқаро аудит натижалари юзасидан саволларимизга жавоб беришдан тийилишларини маълум қилишди.\nБироқ таҳлилчилар ҳукумат Миллий банк молиявий фаолиятига доир халқаро аудит натижалари билан жорий йил январ ойида танишганини, аммо давлат пулларидан ўз шахсий манфаатлари учун фойдаланган Муродали Алимардонов ҳозиргача мамлакат бош вазири ўринбосари вазифасида қолаётгани амалдаги ҳукумат фаолиятида шаффофликни савол остига қўяётганини уқтиришади.\nТаҳлилчи Раҳматулло Валиевга кўра, Тожикистон ҳукуматида Алимардоновга ўхшаганлар оз эмас.\n-Бу маблағлар бутун тожикистонликлар пули эди. Аммо ўз манфаатларини бошқаларникидан устун қўйиб, ўз фойдасига бу маблағларни ўзлаштирган шахснинг ўрни ҳукумат идорасида эмас,балки панжара ортида бўлиши керак.\nАммо нега шу кунга қадар у ўз вазифасида қолаётгани, қилмишига яраша жазо олмагани жумбоқ ,- дейди Валиев.\nМустақил кузатувчи Давлат Усмон эса халқаро аудит натижалари Алимардоновнинг айбдорлиги далолати эмаслигини, бу масаслани суд ҳал этиши кераклигини таъкидлайди.\n-Миллий банк фаолиятида мавжуд камчиликлар ошкор этилганидан сўнг президент Алимардоновни ўз командасида қолдириш ёки қолдирмаслик борасида менимча бирор чора кўради.\nЧунки бу ҳисобот билан нафақат Тожикистонда, балки халқаро молия институтлари ҳам танишган.\nАгар Алимардоновга нисбатан бирор чора кўрилмаса, Тожикистонга нисбатан ишонч йўқолиши табиий, -дейди таҳлилчи.\nБошқа бир гуруҳ таҳлилчилар эса халқаро аудит натижалари Тожикистоннинг қай даражада корупциялашган давлат эканини халқаро ҳамжамиятга ошкор этганини билдиришмоқда.


АҚШ кинотеатрларида Трампга қарши «1984» фильми намойиш этилади\n15:57 / 22.02.2017\nАҚШ ва Канада кинотеатрларида «1984» фильми намойиш этилади. У Америка президенти Дональд Трампга норозилик сифатида кўрсатилади, деб ёзмоқда The Guardian нашри. Ўзига хос норозилик акциясига 90га яқин кинозаллар қўшилган.\n«1984» – Жорж Оруэлл қаламига мансуб шу номли роман асосида экранлаштирилган кинокартинадир. Унда Жон Ҳарт, Ричард Бертон, Сюзанна Ҳэмилтон, Сирил Кьюсаклар иштирок этган. Фильм режиссёри Майкл Рэдфорд.\nКартина 4 апрелда намойиш этилади. Шу куни фильм қаҳрамони Уинстон Смит ўзининг ноқонуний кундалигида илк ёзувни қолдиради.\nАкция ташкилотчиларининг қайд этишларича, Оруэлл романидаги ўз далилларини сохталаштирадиган, тўлиқ бўйсунишни талаб қиладиган, хорижий душманларини йўқотадиган ҳукумат ҳозиргидек долзарблик касб этмаган.


Имтиҳон: ҳужжатлар камайди, имтиёзлилар кўпайди | NORMA.UZ\nИмтиҳон: ҳужжатлар камайди, имтиёзлилар кўпайди\nМаҳаллий олий таълим муассасаларига ўқишга қабул қилиш механизмига тузатиш киритилди. Бакалавриат, магистратура ва сиртқи таълим шаклига қабул қилиш тартибига ўзгартиришлар киритилди (ВМнинг 27.04.2019 йилдаги 360-сон қарори).\nБиринчидан, мактаб, коллеж ёки лицейда турк тилини (инглиз, немис ва француз тиллари ўқитилмаган ҳолда) чет тили сифатида ўқиган абитуриентлар мазкур тилдан кўп балли баҳо тизими бўйича имтиҳон топширадилар. Айни пайтда ушбу қоида испан, араб, форс, хитой, корейс, уйғур, итальян, япон, шунингдек дари, ҳинд, урду тилларига нисбатан амал қилади. Қолган фанлар бўйича эса, бошқа абитуриентлар сингари, тест синовларидан ўтадилар.\nАбитуриент турк тили билан биргаликда инглиз, немис ва француз тилларига ҳам ўқитилган ҳолда (ушбу фанлар диплом иловасида (аттестатида) мавжуд бўлганда) ўз танловига кўра улардан бирини тест шаклида ёки турк тилидан кўп балли баҳо тизими бўйича имтиҳон топширади. Бунинг учун тегишли ариза бериш зарур.\nИккинчидан, ўқишга қабул чоғида топширилиши шарт бўлган ҳужжатлар рўйхатидан 086-У шакл бўйича тиббий маълумотнома чиқариб ташланди.\nУчинчидан, қуйидагилар олий таълим муассасаларига танловдан ташқари синовларсиз қўшимча «бюджет» ўринларига қабул қилинадиган абитуриентлар рўйхатига киритилди:\nНаманган вилояти Тўрақўрғон туманидаги Исҳоқхон Ибрат номидаги хорижий тилларга ихтисослаштирилган мактаб-интернатнинг бутун ўқиш даврини аъло баҳоларга ўқиган битирувчилари – Олий ва ўрта махсус таълим вазирлигининг тавсиясига асосан бакалавриатнинг хорижий тил ва адабиёт, филология ва тилларни ўқитиш таълим йўналишларига;\nҳарбий хизматчилар орасидан юқори натижаларга эришган, ҳар бир ҳарбий қисмдан биттадан ёш ҳарбий хизматчи қўмондонлик ва Ёшлар иттифоқи бошланғич ташкилоти тавсияномасига мувофиқ.\n! Ҳужжат ҳарбий таълим муассасаларига ва республикамизда фаолият олиб бораётган хорижий олий таълим муассасалари ҳамда уларнинг филиалларига татбиқ этилмайди.\nМагистратурага киришда махсус фанлардан (0 баллдан 100 баллгача) ва чет тилидан (0 баллдан 50 баллгача) синов ўтказилади. Бундан ташқари, олий таълим муассасаси битирувчисининг умумий рейтинги ёки фанларни ўзлаштириш кўрсаткичи аниқланади. Тўпланиши мумкин бўлган максимал балл – 250.\n«Информатика ва ахборот технологиялари», «Ўзбекистонда демократик жамият қуриш назарияси ва амалиёти» фанлари бўйича имтиҳонлар, илмий ва илмий-педагогик ишларга қобилиятини аниқлаш мақсадида суҳбатдан ўтказиш синовлар рўйхатидан чиқариб ташланди.\nШу билан бирга, кирувчига чет тили бўйича имтиҳон топширишдан озод қилиш имконини берадиган TOEFL ва IELTS тизими сертификатлари соҳибларининг балл кўрсаткичлари оширилди: TOEFL бўйича – 58 баллдан 72 баллгача, IELTS бўйича – 5 баллдан 5,5 баллгача.\nСиртқи шаклда ўқиш\nСиртқи шаклда фақат тўлов-контракт асосида ўқиш мумкин. Ҳужжатлар ҳар йили 1 июлдан 30 июлгача қабул қилинади. Кириш имтиҳонлари дастурлари, баҳолаш мезонлари, топшириладиган фанлар (камида учта) блоклари имтиҳонлар бошланишидан олдин абитуриентлар эътиборига етказилади.\nКириш имтиҳонлари 16 августдан 25 августгача, ўқитиш тилида ўтказилади. Имтиҳонларга ажратиладиган вақт олий таълим муассасаси қабул комиссиясининг қарори билан белгиланади. Ёзма (амалий) ишлар титул варақларига идентификация рақамини қўйиш йўли билан шифрланган ҳолда топширилади ва текширилади.\nИмтиҳонлар тегишли бакалавриат йўналишидаги 3 та фандан тўпланиши мумкин бўлган максимал баллдан келиб чиқиб баҳоланади. Ҳар бир фан бўйича саволлар блокидаги фаннинг ўрнига қараб максимал баллнинг 0%идан 100%игача бўлган оралиқда балл қўйилади.\nТопширилаётган фанларнинг ҳар бири бўйича имтиҳон натижалари улар ўтказилганидан кейин 1–3 кун муддатда олий таълим муассасаси расмий веб-сайтида эълон қилинади. Синов натижаларидан норози бўлган тақдирда улар расман эълон қилинган вақтдан бошлаб 24 соат ичида апелляция аризасини бериш мумкин. У 1–3 кун ичида кўриб чиқилади.\nЎқиш учун белгиланган тўлов 15 сентябргача тўланади, шундан сўнг ректор ўқишга қабул қилиш тўғрисидаги буйруқни расмийлаштиради.


28 ноябр 2020, Тошкент вақти: 10:45\nСамарқанд Давлат Архитектура ва қурилиши институтининг ўқитувчи ва талабалари февраль ойидан буён маош ва стипендия олмаган.\nБу ҳақда Озодликка хабар берган мазкур олийгоҳ ўқитувчи ва талабаларига кўра, уларнинг олийгоҳ маъмуриятига қилган шикоятлари жавобсиз қолмоқда.\nУшбу институтнинг ўзини таништирмаган мулозимларидан бири ўқитувчи ва талабаларнинг маош ва стипендиясиз қолаётганини қисман тасдиқлади:\n- Март ойининг маошларини бешинчи апрелдан бошлаб беряпмиз. Бунинг сабаби фаолияти тўхтатилган “Парвина-банк”да 300 миллион сўм пулимиз қолиб кетган эди, шуни кечикиб беряпти. Шунга биз ҳам маошларни кеч беришга мажбур бўляпмиз. Лекин талабаларга стипендиялар берилди, 12 апрелгача қарзимиз қолмайди, ҳаммасини узамиз,- деди олийгоҳ мулозими.\nМулозим билан суҳбатдан сўнг, Озодлик олийгоҳда ўқийдиган талабалардан бири билан боғланди. Талаба олийгоҳ мулозими ёлғон маълумот берганини айтди:\n- Бари бекор гап. Ҳали бирорта талаба ўтган икки ойга бир сўм ҳам стипендия олгани йўқ. Фақат ваъда беришади. Аввал 4-5 апрелда берамиз дейишганди. Кейин айтишдики, 10 апрелда берамиз, деб. Бу кун ҳам ўтди. Энди сўрасак 15-16 апрелда берамиз, дейишяпти. Икки ойдан буён шу аҳвол, эрта-индин деб алдаб келишяпти,- деди институт талабаларидан бири.\nШаҳардаги бошқа бир олийгоҳ, Самарқанд Давлат университетининг педагогика факультетида ишлайдиган домланинг айтишича, вилоятдаги деярли барча олий ўқув юртларида шу аҳвол:\n- Маош ва стипендияларнинг икки-уч ойлаб кечиктирилиб берилиши бизда одат тусига кирди. Кўникиб ҳам қолдик бунга. Агар Самарқанддаги олийгоҳларда маоши ёки стипендиясини ўз вақтида олаётган бирорта ўқитувчи ёки студентни топсангиз, мен сизга тан бераман. Бир неча йилда буён аҳвол шу. Гоҳ банкда пул йўқ дейди, гоҳ ҳали ўтмаган дейди. Хуллас минг битта баҳона доим тайёр туради,- деди ўқитувчилардан бири.\nЎзбекистонда ўз ишчи-хизматчиларига вақтида ойлик бера олмаëтган ташкилот ва ширкатлар сони кун сайин кўпайиб бормоқда.\nПенсионерлар¸ мактаб ўқитувчилари ва давлат бюджетига қараб қолган тизимлардан ойлик, нафақа ва стипендия олувчиларнинг бундай мурожаат ва шикоятлари Озодликка ҳар куни келмоқда.\nЖумладан, жорий йил давомида Сирдарё ИЭСи ишчилари олти ойдан буён, Навоий ИЭСи ишчилари уч ойдан буён маош ололмаётгани ҳақида шикоят қилган эдилар.


05:00 / 01.03.2017 2406 pdf Ўқиш режими + -\nБахту саодат маънавий нарса бўлиб, уни кўз билан кўриб бўлмайди. Қанчалик билан қиёслаб бўлмайди. Хазиналарга сиғмайди. Олтинга ёки фунтга, рублга ёки долларга сотилмайди.\nДоктор Ю. Қаразовий\nБахт ва содат  файласуфидан тортиб авомигача, подшосидан тортиб оддий камбағалигача ҳар бир инсон ахтариб юрадиган орзу умидлар боғидир. Ҳеч бир одамни у ўзи учун бахтсизликни излаб юрибди ёки бахтсиз бўлишга рози деб айта олмаймиз. Бироқ қадимдан одамларни ҳайратга солиб келадиган бир савол бор: ўша бахту саодат қаерда? Дарҳақиқат кўплар уни ўз ўрни бўлмаган жойлардан изладилар ва саҳрода гавҳар излаб қайтган кимсага ўхшаб қуруқ қўл, толиққан жисм, синган нафс билан умидлари сўнган ҳолларида ортга қайтдилар...\nТўғри. Одамлар ҳар хил асрларда алвон алвон моддий матоларни ва турли хил ҳиссий шаҳватларни тажриба қилиб кўрдилар. Бироқ ёлғиз унинг ўзи билан умуман бахту саодатга эришиб бўлмаслигини англаб етдилар. Баъзида ана шуларнинг барчасига қарамасдан  янги янги ғам ва қайғулар орттириб олдилар.\nБахту саодат моддий роҳатдами?\nБаъзи бир қавмлар шундай деб гумон қилдилар. Яъни бахт ва саодат бадавлатликда, фаровон яшашда, тўқчиликда ва қулай ҳаёт кечиришда деб ҳисобладилар. Лекин ҳаёт тарзи юқори даражада бўлган, фуқаролари учун моддиюнча ҳаётнинг емак ва ичмак, кийим кечак, уй жой ва машина каби талаблари осон қилиб қўйилган мамлакатлар шунча кўп мукаммалликлар бор бўлишига қарамасдан ҳали ҳануз бахтсиз ҳаётдан шикоят қилиб келмоқдалар. Ўзини дунёга сиғмаётгандек, нафаси қисилиб, бахт ва саодатнинг бошқа бир йўлини излаб юрибдилар.\nМаънавият масалалари ҳамда диний қадриятларга аҳамият қаратмайдиган «Rose al-Yūsuf» журналининг бош муҳаррири бундан бир неча йил муқаддам «Жаннат аҳли бахтли эмаслар» деб номланган бир мақолани нашр қилган эди. Жаннат аҳли деганда тушларга ўхшаб кетадиган иқтисодий савияда яшайдиган, ҳаётларида қашшоқлик ё қариликнинг, ишсизлик ё бирор бир бахтсиз тасодифнинг хавфи учрай демайдиган швецияликларни назарда тутганди. Зотан ҳукумат ана шу ҳолатлардан бирортаси бошига тушган ҳар қайси фуқаросига каттагина моддий кўмакларни кафолатлаб қўйибди. Шу даражадаки, ҳеч бир фуқаро муҳтожликдан ёки иқтисодий етишмовчиликдан шикоят қилишга ҳеч вақт сабаб топа олмайди.\nМиллий даромаддан Швециядаги битта шахсга ажратиладиган йиллик улуш 521 Миср фунтига, бир ойда тахминан 43 фунтга тенг келади.\nШвециядаги социалистик ҳукуматнинг низоми ўсиб борувчи солиқларни солиш, бошқа ҳеч бир мамлакатда учрамайдиган тиббий ва ижтимоий суғурталарни йўлга қўйишлик билан табақалар орасидаги тафовутларни тамоман ўчириб ташлашга яқин турибди.\n«Ҳар бир Швеция фуқароси маош олишга ва касаллик нафақаси, ишга яроқли эмаслик ва тирикчилик қилиш қийинлашгани сабаб бериладиган ёрдам пули, турар жой учун ёрдам пули, кўрлиги учун нафақа олишга ҳақлидир. Нафақа нақд пулда берилади. Шифохоналарда бепул даволанади».\n«Ҳар бир аёлга оналик нафақаси берилади. Бу нафақа туғиш ва шифохонада тиббий кўрикдан ўтишлар учун кетадиган сарф харажатларни ҳам ўз ичига олади. Шунингдек, ҳар бир чақалоқ учун қўшимча нафақа олади».\n«Иш вақтидаги бахтсиз ҳодисаларга қарши суғурта қилиш мажбурийдир».\n«Ишсизлик ҳолатида бериладиган нафақаларнинг шартлари машҳур халқаро шартларнинг энг юқори даражадагисидир».\n«Давлат ёш болалар учун берадиган ёрдам пуллари худди хом хаёлга ўхшаб кетади. Жумладан, бола 16 ёшга етгунига қадар ҳар йили 40 фунтдан иқтисодий нафақа олади. Бепул тиббий назоратда бўлади. »\n«Таълимнинг барча босқичлари бепулдир. Қодир бўлмаганларга тирикчилик ва кийим кечаклар учун ёрдам пуллари бериб борилади. Талабаларга тиришқоқ талабалар учун белгиланган 250 фунтга яқин ўқув кредитлари бериб борилади».\n«Давлат ёш оилаларнинг ўз уй жойларини жиҳозлаб олишлари учун 5 йиллик муддатга кам фоизлик 300 фунт кредит беради».\n«Швеция халқи тўлайдиган солиқларнинг учдан бир қисмини давлат ижтимоий суғурталарга ишлатади. Шулардан саксон фоизини давлат ёрдам учун бериладиган нақд пулга сарф қилади. Давлат бюджетининг энг катта қисми аввал ижтимоий масалалар вазирлиги, ундан сўнг таълим тарбия вазирлиги учун ажратилган».\nҲеч бир каму кўстни қолдирмай тўлдириб борадиган ана шундай таъминотларга қарамасдан матбуот ходими у ердаги одамларни нотинч ва изтиробли ҳаётда, кескинлик ва тангликда, шикоят ва ғазаб билан, умидсизлик ва таҳлика билан яшайдилар деб айтмоқда. Бунинг оқибатида эса одамлар ана шу оғир машаққатли ҳаётдан қочишга тушмоқдалар. Яъни, ўзлари чекаётган аламли руҳий азоблардан қутулиш учун минглаб одамлар нажот йўли деб биладиган «суиқасд»ни қилмоқдалар.\nМақоланинг муаллифи ана шу бахтсизликнинг ортида яшириниб ётган сир битта нарса у ҳам бўлса «иймон»нинг умуман йўқ эканлигидир деган хулосани беради.\nДунёдаги энг бадавлат мамлакат бўлган Америка ҳам фазога олиб чиқадиган кемалари, осмон ўпар иморатлари борлиги, фуқароларининг бошларию оёқлари остидан зарлар сочаётган бўлишига қарамай ўз фуқароларини бахтли қила олган эмас. Уларнинг мутафаккирлари орасида ҳам: «Нью Йорк бахтсизлик ва бечораликдаги ҳаёт тарзининг устидаги кўркам пардага ўхшайди», деб турганини кўрамиз.\nАна шу бахтсизлик ва бечораликни шарқу ғарбда яшайдиган тафаккур аҳлларининг ҳаммалари мулоҳаза қилганлар.\nҒарбликлар орасидан эса Француз адиба Франсуа Сюган бўлиб, у Нью Йоркда икки марта бўлган. Ана шундан сўнг бир китоб ёзиб унда: « Кишига оғирлик қиладиган Нью Йорк» ўз аҳолисининг тезлигидан кўра юраги тезроқ уриб турган шаҳардир, деб ёзади. Аслида ҳам Нью Йорк аҳолиси бошидан ўткараётган кескинлик ҳис туйғулар кескинлигидир. Ана ўша шошқалоқ ва кучдан қолиб толиққан америкаликларнинг мушакларида қайнаб тошаётган оқ оқади. Улар вақтни тежашни истайдилар у, аммо ана ўша вақтни қандай ишлатишни билмайдилар.\nШунингдек профессор Коулин Вилсон ҳам Нъю Йоркнинг обод бўлаётгани ва моддий томонлама гуллаб яшнаётганини тавсифлаб туриб уни «бахтсизлик ва бечораликдаги ҳолатнинг чиройли пардаси»дир дейди.\nДемак, молу давлат саодат эмас экан. Саодатли бўлишнинг бирламчи унсури ҳам эмас экан. Аксинча баъзида молу давлатнинг кўплиги охират олдидан дунёнинг ўзидаёқ эгасига бахтсизлик олиб келтириши мумкин. Шунинг учун ҳам Аллоҳ таоло мунофиқ қавмлар ҳақида: «Уларнинг моллари ва болалари сени ажаблантирмасин. Аслида, Аллоҳ ўша нарсалар сабабли уларни ҳаёти дунёда азоблашни ва кофир ҳолларида жонлари чиқишни хоҳлайди, холос», (1) деб насиҳат қилади. Бу ердаги азоб машаққат ва қийинчилик, ғам ва алам ҳамда беморликдир. Зотан, «Сафар азобнинг бир бўлагидир» деган ҳадис услубида айтадиган бўлсак ҳозирги дунёнинг азобидир. Энг катта ғами, илми ила эришгани, энг сўнги орзуси молу дунё бўлган ҳар қайси кимсада биз ана шу нарсани ўз кўзимиз билан кўриб турамиз. Бундай одамнинг жони ҳар доим азобда, қалби қийноқда, руҳи оғир бўлади. На озига қаноат қилади ва на кўпидан тўяди.\nАнас розияллоҳу анҳу Набий соллаллоҳу алайҳи васалламдан ривоят қилган ҳадисда ана шу азобдаги жоннинг тасвири келган. Унда Пайғамбар алайҳиссалом: «Кимнинг ғами Охират бўлса, Аллоҳ унинг бойлигини қалбига солиб қўяди. Унинг кўнглини бир жойда қилиб қўяди. Дунё унинг олдига ўзи хоҳлаб келади. Кимнинг ғами дунё бўлса, Аллоҳ унинг қашшоқлигини кўзининг устига қилиб қўяди. Кўнглини нотинч қилиб қўяди. Унга бу дунёдан фақат унинг учун тақдир қилиб қўйилгани келади, холос», дейдилар.(2)\nБу дунёдаги энг кучли азоб Ибнул Қоййим ўзининг «Иғосатул лаҳфон» номли китобида айтганидек кўнглининг нотинч бўлиши, қалбининг хотиржамликни йўқотиши, қашшоқликнинг уни ҳеч тарк этмасдан ёнида юришидир. Агар дунё ошиқлари унинг муҳаббати билан маст бўлмаганларида эди албатта ушбу азоблардан паноҳ излаган бўлар эдилар. Ҳар ҳолда уларнинг кўплари дунёдан нолиб оҳ воҳ қилиб юрадилар. Азобнинг турларидан яна бири: дунё машаққатларига ва дунё аҳлининг унга қарши курашларига бардош беришлик, уларнинг адоватларига дучор бўлишлик билан қалб ва жисмнинг азоб чекишидир. Салафлардан бирлари: «Кимда ким дунёга муҳаббат қўйса, бас, мусибатларга сабр бардош қилишга ўзини тайёрласин», деган экан. Дунёнинг ошиғи уч нарсадан холи бўлмайди: доимий ғам, доимий меҳнат ва туганмас ҳасрат. Бунга сабаб дунёга муҳаббат қўйган инсон унинг озгинасига эришар экан албатта унинг нафси ундан ҳам кўпроғига талпиниб қолади. Бу ҳадисда келган: «Агар одам боласининг икки водий тиллоси бўлса, албатта бу иккисининг учинчиси ҳам бўлишини орзу қилади». Ийсо ибн Марям алайҳиссалом дунёни севган кишини хамр ичгувчига ўхшатадилар. Қанча кўп ичса шунча чанқаб бораверади у.\nБахту саодат фарзандлардами?\nФарзандлар бу ҳаётнинг гуллари ва дунёнинг зийнати экани ҳақиқат. Бироқ қанча қанча фарзандлар борки ўз оталарига азоб олиб келганлар ва оқпадар бўлганлар. Уларга яхшилик ва итоатда бўлиш ўрнига нонкўрлик қилганлар. Ҳатто қанча қанча фарзандлар ўз оталарининг бойликларига тезроқ эришиш ёки оталари фарзандларининг шаҳватларининг олдини тўсганликлари учун ўз қўллари билан ўлдириб юборганлар.\nЎз фарзандига афсус надоматлар билан шундай деяётган оталар ҳам бор:\nЧақалоқ эдинг боқдим то йигит бўлгунингча,\nИситманг чиққан оқшом ухламадим тушгунча,\nҚачон мен умид қилиб юрган ёшинга етдинг,\nХудди мени боққандек дағаллик жазо этдинг.\nБиз бу ҳаётда оталарига оқ бўлган фарзандлар ва бахтсиз оталар ҳақида ғароиб сувратларнинг қанчасини кўрдик, энг ғароиб гапларнинг қанчасини эшитдик. Асрлар оша бу нарса ўз фарзандларининг оқибатсизликларидан оталарнинг жонларини ҳалқумига келтирган эди.. Ҳатто қирол «Лир» Шекспирнинг тилида шундай деган эди: «Оқибатсиз ўғилдан бошқаси заҳарли илоннинг тишидан кўра азобли эмасдир».\nШоирлардан бири шавқ билан шундай ёзади:\nКишининг ўз боласин ўзига зарар кўрдим,\nБепушт бўлиб ўтганлар бахтли эканин билдим.\nЗеро болангни боқсанг душман бўлар бир куни,\nЁхуд етим қолдириб ташлаб кетарсан уни.\nКейин, фарзанд кўришдан маҳрум бўлганларнинг чораси қандай? Уларни абадий бахтсизлик ва доимий бечораликка маҳкум деймизми?\nБахту саодат экспериментал фанлардами?\nҚизиқ, инсониятнинг узоғини яқин, оғирини енгил қилаётган моддий экспериментал фанлар уни бахтли қила олармикин?\nДоктор Муҳаммад Ҳусейн Ҳайкал ўзининг «Иймон, маърифат ва фалсафа» китобида айтганидек илм  фан ҳаётда бизлар учун кўпгина нарсаларни кашф қилиб берди. Аввалгиларнинг хаёлларига ҳам келмаган қулайликлардан баҳраманд бўлиш имконини бергани ҳақиқат.\nШунингдек, илмга чанқоқлик инсон табиатининг бир бўлаги экани, шунинг учун ҳам ҳар доим бир нарсани ўрганиб, унинг ботинидан хабардор бўлар экан ана шу ботинларни ўзгартириб юборишни ёки ўз илмига бўйинсунадиган янгиликни излашни тўхтатмаслиги ҳам ҳақиқат. Лекин илм фаннинг бахту саодатга элтгувчи сабаб бўла олмаслиги ҳам ҳақиқат. Аксинча у кўпинча нотинчлик ва изтиробларнинг омили бўлиб чиқади. Бахту саодат  бу кўз ўнгимизда ўзининг нурли қанотлари билан учиб юрган чиройли қуш орзусидир. Биз ҳавода ана шу нарсанинг насимини ҳис қилишни истаймиз, кўксимизни тўлдириб ундан нафас олишни хоҳлаймиз. Аммо ўзимиз учун етарлисини топмаймиз. Бахту саодат бу инсон зоти Одам атодан бугунга қадар ортидан қувиб юрган нарсадир. Унинг ортидан қувиб энди тутиб оламан деганларида дарров ортиларидан бахтсизлик шайтони келиб ўзига қараб тортиб кетади ва йўлини тўсади. Ана шу саодат илмда эмас. Чунки илм шаҳватдир. Шаҳватнинг ортида саодат бўлмайди. Кўпинча илмга муккасидан кетиб умрларини унга бағишлаган олимлар ҳаётларининг сўнгида кўп нарсани билишлик билан ўзимизнинг ғамимизни зиёда қилдик дея ҳасрат чекиб қоладилар. Кейин эса ўз болаларини иймон билан ўсиб улғайишларини, бу ҳаётда туғма хусусиятлари билан яшашларини ва илм билан ғайбнинг тилсимларини талаб қилмасликларини васият қилиб кетадилар. Зеро биздаги илм қанчалик чегара билмас бўлса ҳам ниҳояси йўқ бўлган ушбу борлиқнинг чегараси олдида торлик қилиб қолади. Умрларининг аввалини илм фан ғайбнинг пардаларини йиртиши шубҳасиз дея ўткарган, қачонки ғайбнинг пардалари туганмас эканини кўриб ожиз қолишар ҳамда ўзларининг ҳақиқати йўқ бўлган саробнинг ортидан қувиб юрган эканликларини англаб етар эканлар Friedrich Nietzsche (олмониялик шоир ва файласуф. 1844 1900) ва ундан бошқалар ана шу нарсага васият қилиб кетганлар.\nБританиялик ҳозирги замон файласуфи Bertrand Russell ўзининг моддиюнча назариясига қарамасдан  инсон илм фан ёрдамида табиат билан бўлган курашида ғалабага эришган эканлигини, аммо ўз нафси билан бўлган курашда ғалаба қила олмагани ва илм фаннинг қуроли наф бермаганини таъкидлайди. Ва дин ҳанузгача ана шу майдоннинг эгаси бўлиб келаётганини эътироф этади.\nАмерикалик машҳур руҳшунос доктор «Генри Ланк» илм фанни ва фикрни ҳурмат қилиш номи билан ғайбга ишонишни инкор қиладиган кимсаларга қарши чиққан ва фақат илм фаннинг ўзи инсонни ҳақиқий бахтли қилишга қодир эмаслигини тушунтириб шундай дейди:\n«Воқелик шуки, ҳозирда илм фаннинг барча майдонларида ана ўша залолатнинг шуълаларини аланга олдириб турадиган ҳодисалар мавжуд. Мен бу билан ақлнинг шаънини улуғлаш ва кўтаришни назарда тутмоқдаман. Руҳшунослар фақатгина ақлнинг ўзига эътимод қилишлик инсоннинг бахтини барбод қилиш учун етарлидир деган хулосага етиб келдилар. Бу ҳақиқат ўша уламоларнинг одамлар билан олиб борган тажрибалари ва минг минглаб кишилар устидан ўткарган илмий текширишлари воситасида аниқланган. Мен энди шуни айтишим қолдики: таълим  тарбия ва дин, шахсият ва ҳаёт фалсафасига бутунлай тааллуқли эканига нисбатан ана шу кашфиётларга эришилиб бўлинди.\nШундай экан биз фақатгина илмий маърифат ва маълумотларнинг тараққий топиши орқали ҳаётнинг оғир муаммоларини етарли даражада ҳал қилишга ҳаргиз йўл топа олмаймиз ва бахту саодатнинг булоғидан асло сув ича олмаймиз. Зотан илмнинг юксалиши дегани мураккабликнинг ортиши демакдир. Модомики ана шу илмларнинг барчасини ҳаётнинг ҳар кунлик аниқ ҳақиқатлари байроғи остида бирлаштирилмас ва бўйинсундирилмас экан ана шу илмлар уларни ўйлаб топган ва ихтиро қилган ақлларни ҳаргиз озод қила олмайди. Аксинча ана шу ақлларнинг таназзулга юз тутиши ва пўпанак босишига етаклайди. Шунингдек ана шу бирлаштиришлик фақатгина илмнинг ёрдамида яъни иймоннинг ёрдамида бўлиши лозимдир».\nБахту саодат инсоннинг ичидадир\nДемак саодат молу давлатнинг кўплигида ҳам, мартабанинг кучида ҳам, бола чақанинг кўплигида ҳам, манфаатдорликда ҳам ва моддий тарафдан юксакликда ҳам эмас экан.\nБахту саодатни инсон ўзининг ичида ҳис қилади... нафснинг поклиги, қалбнинг хотиржамлиги, дилнинг кенглиги ва виждоннинг таскини.\nБахту саодат инсоннинг ичидан қайнаб чиқадиган ва ташқаридан келтириб бўлмайдиган нарсадир.\nҲикоя қилишларича бир эр ўз хотинига қаҳру ғазаб билан: «Мен сени албатта бадбахт қиламан», деб дўқ қилибди. Шунда хотин хотиржамлик билан: «Сиз мени бахтиёр қилишга кучингиз етмаганидек бадбахт қилишга ҳам қурбингиз етмайди», деб жавоб берибди.\nШунда эр дарғазаб бўлиб: «Қандай қилиб қурбим етмайди?» дебди.\nХотин ишонч билан жавоб қилибди: «Агар бахт ойлик маошда бўлса уни мендан кесиб қўярсиз. Ёки зеб зийнатда бўлса ундан мени маҳрум қиларсиз. Лекин бахт Сиз ҳам, одамларнинг ҳаммаси ҳам эгалик қила олмайдиган нарсадир!».\nШу пайт эр ҳайрат билан сўрабди: « Нима экан у?»\nХотин кучли ишонч билан: «Мен бахтни ўз иймонимда топаман. Менинг иймоним қалбим ичида. Қалбимга эгалик қилишга эса Роббимдан бошқанинг кучи етмайди!», дебди.\nАна шу ҳақиқий саодат. Одам фарзанди эгалик қила олмайдиган, берилган кишисидан тортиб ололмайдиган саодат ана шудир. Бу саодатнинг сурурини солиҳ мўминлардан бири ҳис қилиб шундай деган: «Биз бахту саодатда яшаймиз. Агар буни подшолар билганларида эди уни деб бизларнинг устимизга қилич кўтарган бўлар эдилар!».\nБутун борлиғини қамраб олган ўша руҳий лаззатидан маст бўлган яна бир мўмин: «Ўтиб бораётган ҳар дақиқаларда мен шундай деб бораман: «Агар жаннат аҳли ҳозир мен бўлган ҳолатимда бўлар эканлар демак улар бахтиёр ҳаётда бўлар эканлар!».»\nАна шу неъматдан насибадор бўлганлар қанчалик ялтироқ ва янги бўлмасин, ҳодисалар устидан куладилар. Қанчалик ғазаб билан ириллаб боқмасин, улар ҳаётга кулиб қарайдилар. Бошқаларнинг наздида дод вой солиш ва шикоят қилиш керак бўладиган мусибат бўлиб турган аламни фалсафа қиладилар учун ҳам у баногоҳ шукр қилиш керак бўладиган бир неъматга айланади. Ҳаётнинг бахтсизликларини неъматга айлантириб турадиган муайян бир модда ишлаб чиқариш билан шуғулланадиган ўзларига хос руҳий безлари борга ўхшайди уларнинг.\nБахту саодатни рўёбга чиқариш учун лозим бўладиган моддий миқдор\nБахту саодатни рўёбга чиқаришда моддий томоннинг ҳам ўз ўрни борлигини инкор қилмаймиз. Қандай ҳам инкор қиламиз? Ваҳоланки Исломнинг пайғамбари: «Солиҳа хотин, солиҳ маскан ва солиҳ маркаб одам боласининг саодатидандир», деб турган бўлсалар.(3)\nАммо у биринчи ва кенг маконда эмас. Гап унинг қанчалиги эмас қандайлигидадир. Зотан инсонга ёмон хотин, ёмон маскан ва ёмон маркаб сингари қалбини танг қиладиган моддий ғам ғуссалардан саломат бўлмоғи, омонлик ва офиятда бўлмоғи, ҳеч бир қийинчилик ва машаққатсиз ўзининг ризқи рўзини териб юрмоғи кифоя қилади. Пайғамбар алайҳиссаломнинг: «Кимда ким қалби хотиржам, жисми жони саломат, бир кунлик ризқи рўзи бор ҳолда тонг оттирса гўёки дунёнинг ҳаммаси унга берилибди» деган ҳадислари нақадар тўғри ва нақадар ажоиб.(4)\nАгар саодат бир дарахт бўладиган бўлса, унинг униб ўсадиган жойи кишининг нафси ва қалбидир. Унинг суви, озуқаси, ҳавоси ва ёруғлиги Аллоҳга ва Охират диёрига иймон келтиришликдир.\nДарҳақиқат иймон кишининг қалбида саодатнинг чашмаларини тўхтатиб бўлмайдиган даражада қайнаб чиқадиган қилиб қўяди. Саодат бундан бошқаси билан амалга ошмаслиги аниқ. Бу ўша сукунат, омонлик, орзу умид, ризолик ва муҳаббатнинг манбаидир.\n1) Тавба сурасининг 55 ояти\n2) Ушбу ҳадисни Термизий Анасдан ривоят қилган. Ибн можа ва бошқалар шунга яқин маънодагисини Зайд ибн Собитдан ривоят қилишган.\n3) Ушбу ҳадисни имом Аҳмад саҳиҳ иснод билан Саъд ибн Абу Ваққосдан ривоят қилган.\n4) Ушбу ҳадисни имом Бухорий «ал Адаб ал Муфрад»да келтирган., Термизий ривоят қилиб «Ҳасан ғариб», деган. Шунингдек ушбу ҳадис Сунани Ибн Можада ҳам келган.\n05:00 / 01.03.2017 1947\n05:00 / 01.03.2017 2195\nТариқатдаги кишининг кундалик вазифалари аниқ бўлади. Бунда у аввало кундалик фарз ва вожиб амалларга алоҳида эътибор беради. Ўзининг бурчи бўлган бу амалларни давоми...\n2315 12:04 / 27.11.2018\n.Авлиёлардан бирортасини анбиёларнинг бирортасидан афзал кўрмаймиз. Битта набий ҳамма валийдан афзалдир, деймиз,.Шарҳ Яъни авлиёлардан бирортаси, ким бўлишидан давоми...\n1806 16:00 / 29.06.2019\nСаккизинчи офат ndash ғийбат..Ғийбат,нинг луғатдаги маъноси бир нарсанинг кўздан тўсилишидир.Уламолар ғийбатни қуйидагича таърифлайдиларЖуржоний айтади .Ғийбат давоми...\n705 13:00 / 13 февраль\n.Иймон, ndash эътиқод масалаларига оид илоҳий таълимотлар тўплами бўлиб, уни ўргатадиган илм .ақийда илми, деб аталади.Ислом динининг амалий қисми .шариат, дейилади. давоми...\n2906 13:04 / 21.11.2018\n391 06:00 / 14 апрель\n456 12:16 / 13 апрель\n1743 14:48 / 30 март


Haier O’zbekiston Наврўз баҳор айёми шарафига Мега-ўйин ўтказиб, супер-совринлар ютиб олиш имкониятини тақдим этмокда\n11:20 / 19.03.2016\nУч кун ва олти топишмоқдан иборат бўлган топшириқларни тўла бажарган ғолиблар, Haier O’zbekiston ширкати тарафидан LED телевизор, сплит системали хона кондиционери ва юқори қувватли сув иситгич туҳфаларига эга бўладилар.\nНаврўз байрами муносабати билан ўтказилаётган ушбу тадбирда ҳар бир иштирокчи супер-совға ютиб олиш имкониятига эга бўлади.\n1-ўринни эгаллаган иштирокчи 42 дюймли LED телевизор, 2-ўринни эгаллаган иштирокчи сплит системали хона кондиционери ва 3-ўрин совриндори ҳажми 50 литр бўлган юқори қувватли сув иситгичини қўлга киритади.\nСовринли ўйинда қатнашиш учун иштирокчи facebook ижтимоий тармоғига кириб, Haier Uzbekistan саҳифасида эълон қилинган Акция шарҳлари бандига "Мен тайёрман!" деб изоҳ қолдириш керак (саҳифага ўтиш)\nУндан сўнг, иштирокчи қолдирган изоҳини ўз саҳифасида дўстлари билан бўлишиши шарт.\nКейинги шарт эса 19 мартдан 21 мартгача Haier Uzbekistan'нинг расмий саҳифасида (саҳифага ўтиш) эълон қилинади. Бу шартлар бошқотирмалар сифатида бўлиб, уларга биринчилардан бўлиб тўғри жавоб бериш лозим. Биринчи тўғри жавобни берган иштирокчи 3 баллни қўлга киритади, тўғри жавобни иккинчи бўлиб топган иштирокчи эса 2 балл ва учинчи булиб тўғри жавоб берган иштирокчи 1 баллга эга бўлади. 21 март куни якуний ҳисоб-китоблар қилиниб, энг кўп бал тўплаган уч нафар иштирокчи аниқланади ва уларга тантанали равишда совғалар топширилади.\nHaier O’zbekiston тақдим этган мега-ўйинда қатнашинг ва ўз омадингизни синаб кўринг! Балки, айнан Сиз Haier совғаларидан бирининг омадли соҳибига айланишингиз мумкин!\nHaier ҳакида қисқача маълумот:\n• Европа, Шимолий Америка, Осиё, Яқин Шарқ ва Африкада жойлашган 24 ишлаб чиқариш ва шўъба корхоналарига эга булган йирик ширкат;\n• Haier дунёнинг 160 мамлакатида мавжуд;\n• Ширкатнинг жаҳон чакана савдосидаги улуши 10 фоиздан ортиқ;\n• 15 мингдан ортик ва турли русумдаги LED телевизорларни, музлатгичларни, хона кондиционерларини, сув иситгичларни, мобил телефонларни, ноутбукларни, кир ва идиш ювиш машиналарини ва бошқа турли-туман электр маҳсулотларни ишлаб чикарувчи ширкат;\n• Euromonitor экспертларининг тадқиқотларига кўра, жаҳонда савдо ҳажмини йилма-йил ошириб бораётган ва охирги 7 йилдан буён биринчи ўринни эгаллаб келаётган ширкат;\n• 14 000 та патент, жумладан, 4 500 тадан ортиқ инновацион ихтироларга эга булган ширкат;\nHaier махсулотларини қаердан сотиб олса бўлади?\nHaier Uzbekistan, ширкатнинг Ўзбекистондаги расмий дистрибьютори ҳисобланиб, унинг маҳсулотларини Тошкент шахридаги “Малика”, Абу Сахий савдо мажмуаларида ва Technomart савдо дўконларида харид қилиш мумкин.\nЎзбекистон Республикасининг деярли ҳамма вилоятларида ширкатнинг расмий хизмат кўрсатиш шохобчалари мавжуд булиб, улар ҳар қандай кафолатли сервис хизматини ўз вақтида амалга оширади.


Мактабгача таълим вазирлигининг асосий вазифалари нималардан иборат?Haqida.net\nHome Dunyo Мактабгача таълим вазирлигининг асосий вазифалари нималардан иборат?\nМактабгача таълим вазирлигининг асосий вазифалари нималардан иборат?\nЎзбекистон Республикаси Вазирлар Маҳкамаси қарори билан Мактабгача таълим вазирлиги тўғрисидаги низом ҳамда Мактабгача таълим муассасалари раҳбар ва мутахассисларини қайта тайёрлаш ва уларнинг малакасини ошириш институти устави тасдиқланди.\nЎзбекистон Республикаси Мактабгача таълим вазирлиги тўғрисидаги низомга кўра, вазирлик Ўзбекистон Республикаси Вазирлар Маҳкамасига бўйсунади.\nВазирликнинг ўз ваколатлари доирасида қабул қилинган қарорлари давлат ва хўжалик бошқаруви органлари, маҳаллий давлат ҳокимияти органлари, бошқа ташкилотлар ва уларнинг мансабдор шахслари, шунингдек, фуқаролар томонидан бажарилиши мажбурийдир.\n1) мактабгача таълим соҳасида ягона давлат сиёсатини ишлаб чиқиш ва амалга ошириш;\n2) мактабгача ёшдаги болаларни ҳар томонлама интеллектуал, ахлоқий, эстетик ва жисмоний камол топтириш учун шарт-шароитлар яратиш;\n3) болаларни мактабгача таълим билан босқичма-босқич тўлиқ қамраб олишни таъминлаш;\n4) замонавий инновацион педагогик технологияларни, таълим ва тарбиянинг самарали шакллари ҳамда усулларини ўқув-тарбия жараёнига жорий этиш;\n5) мактабгача таълим муассасаларини миллий маданий-тарихий қадриятларни акс эттирувчи ва болаликдан китоб ўқишга қизиқиш уйғотувчи ўқув-методик, дидактик материаллар, ривожлантирувчи ўйин ва ўйинчоқлар, бадиий адабиётлар билан таъминлаш;\n6) замонавий педагогик технологияларни қўллаган ҳолда болаларни тарбиялаш ва ҳар томонлама камол топтириш масалаларини юқори профессионал даражада ҳал этишга қодир бўлган мактабгача таълим муассасалари раҳбар ва педагог кадрларини қайта тайёрлаш ва уларнинг малакасини ошириш;\n7) мактабгача таълим муассасалари ходимларини моддий рағбатлантириш тизимини яратиш ҳамда таълим-тарбия жараёнига тажрибали, юқори малакали ва касбий жиҳатдан пухта тайёрланган педагог кадрлар ҳамда тарбиячиларни жалб қилиш;\n8) мактабгача таълим муассасалари тарбияланувчилари учун муносиб шарт-шароитлар, шу жумладан, тўлақонли ва рационал, мувозанатли, соғлом ва тўғри овқатланишни таъминлашга, асосланган тиббий кўрсатмалар билан белгиланадиган ҳажмларда ва интенсивликда кўнгилочар ва билим берувчи машғулотлар элементлари бўлган серҳаракат ўйинлар ва машқлар уюштиришга йўналтирилган шарт-шароитлар яратиш;\n9) Ўзбекистон Республикаси Соғлиқни сақлаш вазирлиги билан биргаликда мактабгача таълим муассасаларида болаларга тиббий хизмат кўрсатиш ҳамда уларнинг ҳаёти ва соғлиғини ҳимоя қилиш бўйича профилактика чора-тадбирларини мувофиқлаштириш.\nГулистонлик профилактика инспекторларига хизмат уйлари топширилди\n«Ҳаммаси қонуний бўлган»: Зимбабве олий суди баёнот берди


Байрам якшанба кунига тўғри келиб қолса қўшимча дам олиш куни белгиланиши керакми?\nБугун, 12 август – душанба, барча ходимлар учун иш куни, деб ёзади "Хушнудбек.уз". Мазкур телеграм каналда бирон-бир байрам куни якшанбага тўғри келиб қолса қандай йўл тутиш кераклиги хусусида сўз юритилган. Қуйида каналда эъло қилинган мақолани тўлиқ ҳавола этамиз.\nҚурбон Ҳайити якшанба кунига тўғри келганлиги сабабли, Ўзбекистонликларнинг дам олиш кунида ҳеч қандай ўзгариш бўлмади. Оддий якшанбадай, ўтди-кетди.\nБундай ҳолатлар аҳён-аҳёнда учраб туради. Яъни Меҳнат кодексининг 131-моддасига биноан, Ўзбекистонда 9 та байрам (ишланмайдиган) кунлари белгиланган.\nАммо шу байрамлар якшанба кунига тўғри келиб қолса – барча учун, шанба кунига тўғри келиб қолса – 5 кунликлар учун дам олиш кунида ҳеч қандай ўзгариш бўлмайди. Халқ тилида айтганда улар “ютқазишади”.\nКўплаб хорижий давлатлар амалиётини кўрадиган бўлсак, агар байрам куни шундоқ ҳам дам олиш кунига тўғри келиб қолса, унда навбатдаги иш куни дам олиш куни сифатида эълон қилинади.\nБошқача айтганда, Меҳнат кодексимизда 9 та байрам (ишланмайдиган) кунлар белгиланганми, демак, давлат ҳар йили ҳар қанақа ҳолатда ҳам халқ 9 кун қўшимча дам олишини таъминлаши керак.\nАслида бундай ҳолатлар жуда кўп такрорланмайди. Тақвимга қарайдиган бўлсак, 2019 йилда 3 та байрам якшанбага тўғри келади: Қурбон Ҳайити, Мустақиллик ва Конституция кунлари.\n2018 йилда бирорта байрам якшанбага тўғри келмаган.\n2017 йилда 2 та байрам якшанбага тўғри келган: Янги йил ҳамда Устоз ва мураббийлар куни.\nКеласи, 2020 йилда эса фақат 8 март якшанба кунига тўғри келар экан (Ҳайитлар номаълум).\nШанба кунга тўғри келадиган байрамлар ҳам кўп эмас. 2017-2020 йилларда атиги 4 та шундай ҳолат кузатилган (ўртача ҳар йили биттадан).\nФуқароларнинг муносиб меҳнат ҳуқуқларининг кафолати сифатида 9 та байрамлар дам олиш кунига тўғри келса, навбатдаги иш кунини дам олиш куни сифатида эълон қилиш тартиби жорий қилинса, аксинча, кўпроқ фойда бўлади. Ҳам халқаро майдондаги инсон ҳуқуқларига оид имиджга ижобий таъсир қилади, ҳам энг асосийси – халқнинг розилиги ва дуоси олинади.\nБизда нима учундир дам олиш кунлари давлатга зарар келтиради, деган нотўғри тасаввур шаклланган.\n«Дам олиш, байрам, таътил кунларидан мамлакат иқтисодиёти ютқазади, деган ақида Совет иттифоқида шаклланган. Бу тушунча партшколадан ўтган жуда кўп раҳбарларнинг онгига ҳам сингиб кетгани учун байрам ва дам олиш кунлари ишга чиқмаган, таътилдаги ходим ва ишчиларга душмандек қаралади. 1977 йилдаги Конституцияга қадар, гарчи шиорларда меҳнаткашлар ҳуқуқлари овоза қилинган бўлсада, советларда ҳафтасига етти кунлик иш режими амал қилган.\nҲисоб қилинганки, агар ишчилар ҳафтасига 2 кун ишламай дам олса, халқ хўжалиги йилига 20-25 фоиз атрофида маҳсулот ишлаб чиқаришдан мосуво бўлади.\nИқтисодиётида сервис бўлмаган ва бўлса ҳам салмоғи арзимас даражадаги Совет иттифоқи учун бу қоидалар ва ҳисоб-китоблар ростанам тўғри бўлган.\nЛекин замонавий ва илғор мамлакатлар иқтисодиётида сервис иқтисодиётнинг 60-70%и ташкил этади. Шунинг учун бу мамлакатларда одамларнинг дам олиш, байрам ва таътил кунларидан иқтисодиёт янаям кўпроқ манфаатли бўлади. Шунинг учун ҳам уларда расмий байрам кунлари дам олиш кунларига тушиб қолса, қўшимча дам олиш кунлари кафолатланган.\nРасмий статистикамизга кўра, Ўзбекистон ЯИМида сервис улуши 47%, демак, хотиржам бўлиш керакки, дам олиш, таътил ва байрамларда ҳам ЯИМимиз ўсишда давом этмоқда».\nЎзбекистонда Ҳайит намозини ўқиш вақтлари маълум қилинди\nҚурбон ҳайити санаси маълум бўлди\nМай ойида неча кун дам оламиз?\nЎзбекистонликлар март ойидаги байрамлар муносабати билан 7 кун дам олади\nАзимов шакиржан закирович. 12 август 2019 11:21\nХа агар байрамлар иш кунига тугри кеп коса давлат ютказади ез чилласида 63 64 даража иссикда ишласа халкимиз довлат ютказмийди жоннини жабборга бериб ишлаб пенсиясиз колса довлат ютказмийди бола тугиб ишлолмий бола фарзандиминам овора булиб нафака пули кегин иш стажи етмий нафака ололмаса довлат ютказмийди куп болалий уй жой ололмаса довлат ютказмийди кексаликда керакли дам олиш санаторийларига хаки бор йулланмани беришмаса довлат ютказмийди ахир уша халкнинг насибасидан юлиб колинган пуллар эвазига катор катор машиналани олиб арендага бериб судхурлик килинса чет элда корни ерилгунча дам олишса амалалдорла давлат ютказмийди уз хак хукукини сураб хеч нарсага эришолмий коптокга ухшаб тепилвурса халк ютказмийди йирик байрамлар хеч булмаса мустаккмллигимиз байрамларида озгина чегирма килинмийди довлат ютказмийди уз халки кора кузлари бутун довлатни боквотган халлкга Бир Кун ютказза довлат тепадигилани белидаги камари тушиб кетадими?


20 январ 2018, Тошкент вақти: 12:11\nЖорий йилнинг 29 апрелидан бери Ўзбекистон МХХ ининг Тошкентдаги тергов ҳибсхонасида қолаëтган GM Uzbekistan қўшма корхонасининг собиқ раҳбари 46 яшар Тоҳиржон Жалилов ҳибсдан озод қилинди.\nОзодликка 19 сентябрда маълум бўлишича, Жалилов ўтган ҳафтада шаҳарни тарк этмаслик шарти билан, халқ орасида “Гвардейский”, деб юритиладиган Юнусободдаги МХХ тергов изоляторидан судгача озодликка чиқарилган.\nЖалиловнинг ҳибсхонадан чиққанлигини маълум қилган Москвадаги ва "Ўзавтосаноат" ҳиссадорлик ширкати бошқарувидаги манбаларнинг билдиришича, “Тергов-суриштирув жараëнидаги янги тафсилотлар ортидан¸ айбланувчини вақтинча озодликка чиқарилиши борасидаги адвокат сўрови қондирилган”\n"Ўзавтосаноат"га яқин яна бир манбанинг айтишича¸ Жалилов Жиноят-процессуал кодексининг 2421-моддасига асосан, гаров пули эвазига уй қамоғига олинган.\n2010 йилдан бери ўзбек автоконцернини бошқарган ва бир вақтнинг ўзида "Ўзавтосаноат" ҳиссадорлик ширкати бошқарув раиси ўринбосари ҳам бўлиб ишлаган собиқ мулозим Тоҳиржон Жалилов товламачилик йўли билан ширкат пулларини ўзлаштирганликда гумон қилиниб, жорий йилнинг апрели охирида ҳибсга олинган эди.\nОзодликнинг "Ўзавтосаноат" ширкатидаги манбасига кўра, "Ўзавтосаноат" тизимларида жиддий тафтишлар ортидан Жалилов GM Uzbekistan корхонаси ишлаб чиқарган машиналарни Россияга эскпорт қилишда ноқонуний схемалар ёрдамида катта миқдордаги маблағларни ўзлаштирганликдан гумонланган.\n"Ўзавтосаноат" тизимларида жиддий тафтишларда Жалиловдан ташқари яна камида 10 одам, жумладан унинг ўғли ҳам терговга чақирилган эди.\n"Ўзавтосаноат" ҳиссадорлик ширкати бошқарувидаги манбаларнинг билдиришича¸ “Республикада раҳбар ўзгариши билан боғлиқ вазият боис Жалилов шахсига ва умуман бу текширувга ëндашув ўзгарган”\n- Жалилов иқтисодий жиноятлар бўйича сўроқ қилинди. Тергов давомида Россиянинг Воронеж, Липецк ва Ижевск шаҳарларидаги Тоҳиржон Жалиловга тегишли бўлган мол-мулк¸ ҳусусан "Малика" шарқ ошхоналари тармоғи сотувга қўйилди. Агар аниқ қилиб айтсак, айбланувчи зарарни қоплаш учун қадамлар қўйди. Энг асосийси Жалиловга қарши тенденция ўзгарди. Эсингизда бўлса марҳум президент “Ravon” русумли автомобиллар экспортининг валюта тушумлари билан қизиққанида тайинли жавоб ола олмаганидан кейин Жалилов устидан текширув бошланиб кетган эди. 2 сентябрдан кейинги шароит (Каримов ўлимидан кейинги демоқчи - таҳр) бир оз бўлса ҳам фарқли. Жалиловни нима қилиб бўлса ҳам айбдор қилиш истаги йўқ ҳозир ¸- дейди манба.\nОзодликка маълум бўлишича ҳибсхонадан озод бўлган Жалилов GM -Uzbekistan билан боғлиқ жиноий ишда фигурантлигича қолган.\nЖалилов билан бирга бу жиноий ишнинг яна икки фигуранти ҳам ҳибсдан гаров эвазига уй қамоғига ўтказилган.\nТоҳиржон Жалиловнинг устидан маҳкама қачон ўтказилиши аниқ эмас.